title: HMS Victorious (R38)

text:
Aluksen saavuttua 4. maaliskuuta 1943 Pearl Harboriin Havaijille se siirrettiin uudelleen telakalle, jossa sille asennettiin useita neliputkisia 40 millimetrin ilmatorjuntatykkejä ja tehtiin tarvittavat muutokset amerikkalaisia lentokoneita varten. Alus vietti huhtikuun koulutuksessa, jotta se kykenisi operoimaan amerikkalaisvalmisteisilla F4F Wildcat- ja Grumman TBF Avenger -koneilla.
"HMS Victorious" saapui 8. toukokuuta Nouméaan. Se vapautti vaurioituneen "USS Enterprisen", joka vietti seuraavat kymmenen viikkoa Pearl Harborissa huollossa ja modernisoitavana. Alus harjoitteli yhteistoimintaa "USS Saratogan", joka oli ainoa Yhdysvaltain laivaston lentotukialus Tyynellämerellä, ja taistelulaiva "USS North Carolinan" kanssa. Koulutuksen jälkeen alukset liittyivät Yhdysvaltain 3. Laivastoon ja muodostivat sen taisteluosasto TG36.3:n. Osasto osallistui ensimmäiseen varsinaiseen operaatioonsa heinäkuussa, ja elokuussa se suojasi Uuden-Georgian maihinnousua (operaatio Cartwheel).


title: HMS Victorious (R38)

text: "HMS Victorious" vapautui lainasta syyskuussa, ja vierailtuaan ensin San Diegossa se aloitti paluumatkan Kotilaivastoon Panaman kanavan ja Norfolkin kautta. Se liittyi Kotilaivastoon 15. lokakuuta. Salaamissyistä aluksesta käytettiin laina-aikana nimeä "USS Robin".


title: HMS Victorious (R38)

text: "HMS Victorious" osallistui marraskuussa Kotilaivaston mukana Norjan rannikon purjehduksiin, kunnes se siirrettiin joulukuussa Liverpooliin Gladstonen kuivatelakalle. Se palasi palvelukseen 10. helmikuuta ja matkasi sen jälkeen Greenockiin. Aluksella kuitenkin todettiin koeajoissa voimansiirto-ongelmia, ja se joutui palaamaan takaisin telakalle Liverpooliin. Se palasi telakalta 7. maaliskuuta, minkä jälkeen se siirtyi Clydeen.


title: HMS Victorious (R38)

text:
"Tirpitzin" korjaukset olivat valmistumassa 1944, jolloin Britannian Amiraliteetti suunnitteli uutta iskua alusta vastaan sen Venäjälle matkaaville saattueille aiheuttaman uhan poistamiseksi. "HMS Victorious" suojasi saattuetta JW58 yhdessä "HMS Duke of Yorkin", "HMS Ansonin", "HMS Belfastin", "HMS Jamaican" ja hävittäjäsuojauksen kanssa, joista muodostui Force 1.
Hyökkäysosasto Force 2:een koottiin tukialukset "HMS Furious", saattuetukialukset "HMS Emperor", "HMS Pursuer", "HMS Searcher" ja "HMS Fencer", neljä kevyttä risteilijää ja 14 hävittäjää. Lentotukialuksista kumpikin kuljetti 21 Fairey Barracudaa, ja kumpaakin Barracuda-osastoa oli suojaamassa 40 hävittäjää.


title: HMS Victorious (R38)

text: Hyökkäysosasto nousi tukialuksilta ilmaan 3. maaliskuuta kello 4.15 alkaen. Ensimmäinen pommein varustettu Barracuda-osasto sai suojakseen 20 F6F Hellcat- ja 20 F4F Wildcat -hävittäjää. Noin tunnin kuluttua nousi ilmaan toinen Barracuda-osasto. Osastoa suojasi 21 F4U Corsair- ja 20 F4F Wildcat -hävittäjää. Jälkimmäisestä osastosta yksi kone ei startannut ja toinen putosi mereen heti nousun jälkeen.


title: HMS Victorious (R38)

text: Lentokoneilla oli kohteeseen 120 kilometriä. Ensimmäiset hyökkääjät yllättivät saksalaiset kello 5.29. Alueella ei ollut torjuntahävittäjiä eikä ilmatorjuntaa. Hyökkäyksissä "Tirpitziin" osui 14 pommia ja yksi viereen osunut aiheutti vaurioita. Yksikään pommeista ei läpäissyt kantta, mutta ne tuhosivat pahoin kannen rakenteita. 122 miehistön jäsentä sai surmansa ja yli 300 haavoittui. "Tirpitzin" korjaukset kestivät kolme kuukautta. Hyökkääjistä putosi lähdössä pudonneen lisäksi kaksi pommikonetta ja yksi hävittäjä.


title: HMS Victorious (R38)

text: "HMS Victorious" ja "HMS Furious" käskettiin 14. toukokuuta iskemään koneillaan uudelleen "Tirpitziin". Tukialuksilla oli hyökkäysosastona 27 Barracudaa ja niiden suojaksi 36 F4U Corsair-, F4F Wildcat- ja Fairey Firefly -hävittäjää. Huono sää kuitenkin esti operaation, ja koneet palasivat Norjan rannikolta tukialuksille. Sama osasto yritti 28. toukokuuta hyökätä uudelleen, mutta tälläkin kertaa huono sää esti operaation.


title: HMS Victorious (R38)

text: "HMS Indomitable" ja "HMS Victorious" lähtivät 12. kesäkuuta Ceylonille liittyäkseen Intian valtamerellä "HMS Illustriousiin" muodostettaessa Brittiläistä Tyynenmeren laivastoa. Niiden tilalle Kotilaivastoon liitettiin kaksi uutta tukialusta, "HMS Indefatigable" ja "HMS Implacable".


title: HMS Victorious (R38)

text: Lentotukialusten saavuttua heinäkuun alussa määränpäähänsä ne aloittivat 6. heinäkuuta valmistautumisen Intian valtamerellä tehtäviin operaatioihin. "HMS Victorious" ja "HMS Illustrious" hyökkäsivät operaatio Crimsonissa 25. heinäkuuta Sabangilla Sumatralla olevaan japanilaisten lentotukikohtaan. Hyökkäysosasto ei kuitenkaan juuri saanut aikaan vahinkoja. Paremmin sen sijaan menestyivät samanaikaisesti Sabangia lähestyneet taistelulaivat "HMS Valiant" ja "Richelieu", taisteluristeilijä "HMS Renown", risteilijät "HMS Nigeria", "HMS Kenya", "HMS Gambia", "HMS Ceylon", "HMS Cumberland", "HMS Phoebe" ja "Tromp" sekä 10 hävittäjää, jotka tulittivat maakohteita.


title: HMS Victorious (R38)

text: "HMS Victorious" suojasi 23. elokuuta Itäisen laivaston yksiköitä, jotka olivat merellä operaatio Boomerangissa lentohenkilöstön pelastustehtävissä. Yhdessä "HMS Indomitablen" ja "HMS Illustriousin" kanssa alus uudisti operaatio Banquetissa 29. elokuuta hyökkäykset Sumatralle. Ensimmäisenä kohteena oli Kaakkois-Aasian suurin sementtitehdas Indaroengissa ja toisena Emmahavenin satama. Hyökkäyksiä seurasi 18. syyskuuta operaatio Lightissa hyökkäys Siglissä olevaan rautateiden risteykseen ja kuvaustiedustelulennot Nikobaareille. Lokakuussa amerikkalaiset esittivät hyökkäystä Nikobaareille Leyten maihinnousun tukemiseksi. Sitä ennen 30. syyskuuta alus kuitenkin siirrettiin telakalle Bombayhin, mistä se palasi palvelukseen 6. lokakuuta.


title: HMS Victorious (R38)

text: "HMS Victorious", "HMS Indomitable", taisteluristeilijä "HMS Renown", neljä risteilijää ja 10 hävittäjää hyökkäsivät operaatio Milletissä 17. ja 19. lokakuuta Nikobaareilla oleviin lentotukikohtiin sekä rannikkopuolustusta ja laivaliikennettä vastaan. Näiden operaatioiden jälkeen tukialusten Barracudat siirrettiin maatukikohtiin ja koneet korvattiin Avengereilla. Operaation aikana aluksella havaittiin ohjauksessä vikaa.


title: HMS Victorious (R38)

text: Aluksen korjaus suunniteltiin tehtäväksi "HMS Illustriousin" palattua telakalta. Se siirrettiin 16. marraskuuta telakalle Bombayhin, jossa se liitettiin muodostettavaan Brittiläiseen Tyynenmeren laivastoon. "HMS Victoriousin" palattua palvelukseen joulukuun lopulla se sekä "HMS Indomitable" ja "HMS Indefatigable" hyökkäsivät operaatio Lentilissä 4. tammikuuta 1945 Pangkalan Brandaniin suojanaan Itäisen laivaston TF63. Hyökkäys aiheutti kohteessa merkittävää tuhoa. Varsinaista hyökkäystä edelsi kuudentoista Hellcatin ja Corsairin neljälle lentokentälle tekemä hyökkäys, jossa tuhottiin yhdeksän japaninalaista lentokonetta. Puolitoista tuntia myöhemmin 32 Avengeria ja Fireflyta hyökkäsi öljynjalostamoon. Japanilaiset lentokoneet nousivat estämään hyökkäystä, mutta Corsairit ja Hellcatit torjuivat ne.


title: HMS Victorious (R38)

text: "HMS Illustrious" liittyi aiemmin mainittuihin kolmeen lentotukialukseen, minkä jälkeen lentotukialusosasto hyökkäsi 24. tammikuuta 126 lentokoneella ja 29. tammikuuta 124 koneella Palembangiin ja tuhosi öljynjalostamon. Hyökkäys oli tähänastisista suurin.


title: HMS Victorious (R38)

text: Seuraava hyökkäys oli suunniteltu Soengei Gerongin öljynjalostamoon. Hyökkäysosaston piti olla sama kuin Meridian I:ssä, mutta lentokoneita oli hieman vähemmän. Hyökkäysosasto lähti 29. tammikuuta matkaan, mutta sille ilmoitettiin, että ilmassa oli kohteen suojauksena runsaasti japanilaisia lentokoneita, ja hyökkäys peruttiin.


title: HMS Victorious (R38)

text: "HMS Victorious" matkasi 1. toukokuuta TF57:n mukana liittyäkseen Yhdysvaltain laivaston TF58:aan Sakishimisaarten edustalla. Osasto joutui 4. syyskuuta kymmenen kamikazen keskitetyn hyökkäyksen maaliksi. Ilmatorjunta tuhosi hyökkääjistä seitsemän, mutta kolme läpäisi torjunnan. Yksi hyökkääjistä osui aluksen siltaan. Osuma sytytti tulipalon ja vaurioitti kattiloiden höyryputkistoa. Aluksen nopeus laski 19 solmuun, ja lentotoiminta keskeytyi kahdeksaksi tunniksi.


title: HMS Victorious (R38)

text: "HMS Victorious" lähetti 9. toukokuuta koneensa hyökkäämään Hiraraan ja Ishigakiin. Alus joutui yllättäen kamikazejen maaliksi. Kello 5.54 sen kannelle osui lentokone ja kaksi minuuttia myöhemmin toinen kone, joka ei kuitenkaan räjähtänyt. Aluksen vauriot jäivät vähäisiksi, ja ainoastaan kolme miehistönjäsentä kaatui ja 19 haavoittui. Sen etummaisen hissin tuhoutuminen vaikeutti lentotoimintaa, mutta muuten alus säilyi toimintakykyisenä.


title: HMS Victorious (R38)

text:
Koska aluksen kansi oli lento-onnettomuudessa kärsinyt lisävaurioita, siltä siirrettiin 17. toukokuuta kaksikymmentä konetta muille lentotukialuksille. Tilapäiskorjausten jälkeen koneet palasivat alukselle. Se poistui toiminta-alueelta 25. toukokuuta. "HMS Victorious" saapui 5. kesäkuuta Sydneyyn, missä se siirrettiin korjattavaksi. Kolme päivää kestäneiden korjausten jälkeen se palasi palvelukseen.
"HMS Formidable", "HMS Implacable" ja "HMS Victorious" siirrettiin 16. kesäkuuta Brittiläiseen Tyynenmeren laivastoon (TF37), joka muodosti Yhdysvaltain laivaston TF38:n kanssa 3. Laivaston iskuosaston. Laivaston oli tarkoitus aloittaa operaatiot Japanin pääsaaria vastaan. TF37 aloitti matkansa 28. kesäkuuta Sydneystä Manukseen, jonne se jatkoi matkaansa 6. heinäkuuta.


title: HMS Victorious (R38)

text: Laivasto-osastot yhdistyivät 16. heinäkuuta 300 merimailia Japanin itäpuolella. Tukialuskoneet hyökkäsivät seuraavana päivänä Tokion alueen lentotukikohtia vastaan. "HMS Victoriousin" lentotoiminta keskeytettiin seuraavana päivänä lentokoneiden likaantuneen polttoaineen vuoksi. Aluksen koneet upottivat 24. heinäkuuta Shidonlahdella Japanin laivaston saattuetukialuksen.


title: HMS Victorious (R38)

text: "HMS Victoriousin" lentokoneet iskivät 9. elokuuta Hokkaidōn ja Honshūn pohjoisosan lentokentille ja laivaliikennettä vastaan. Sen jälkeen 12. elokuuta alus palasi Brittiläisen Tyynenmeren laivaston mukana Manukseen. Sieltä osasto jatkoi matkaansa Sydneyyn, jossa se osallistui 31. elokuuta Sydneyssä pidettyyn voitonparaatiin.


title: HMS Victorious (R38)

text: "HMS Formidablelta" siirtyi "HMS Victoriousille" 18. syyskuuta kotimaahan kuljetettavaksi 20 upseeria ja 342 miehistönjäsentä sekä joukko Kaukoidässä sotavankeina olleita. Alus nosti ankkurin 25. syyskuuta ja aloitti paluumatkan Australiasta Britteinsaarille, jonne se matkasi Fremantlen, Colombon, Suezin ja Port Saidin kautta. Alus saapui Isle of Wightille St. Catherine's Pointiin 27. lokakuuta. Hinaajan saavuttua alus jatkoi matkaansa edelleen Portsmouthin telakan South Railwayn laituriin, jossa se siirrettiin reserviin. Reserviin siirron ensimmäinen vaihe eli aluksen tyhjennys vei muutaman päivän, jonka jälkeen se siirrettiin 30. lokakuuta toista vaihetta varten Devonportin telakalle. Telakalla alus hinattiin kuivatelakka nro 10:een, jossa sille saatiin asennetuksi uusi peräsin. Alus laskettiin vesille 13. joulukuuta, jonka jälkeen se aloitti valmistautumisen ensimmäiseen joukkojenkuljetusmatkaansa. Seuraavana päivänä alukselle nousi itään kuljetettavaa henkilöstöä.


title: HMS Victorious (R38)

text: Joukkojenkuljetustehtävässä aluksen miehistö oli supistettu 595:een, ja se kuljetti itään 2 024 matkustajaa. Matkustajien lisäksi aluksen lentokannelle sijoitettiin 54 kappaletta Seafire-, kuusi Firefly- ja kaksi Walrus-lentokonetta. Se lähti Devonportista 15. joulukuuta Sydneyyn matkaten Suezin, Adenin, Colombon, Singaporen ja Fremantlen kautta. Paluumatkalla aluksella oli 1 512 matkustajaa ja kannella Seafire-hävittäjiä, 183 tonnia teräslevyjä ja erilaisia koneen osia sekä 75 tonnia elintarvikkeita. Reitti oli sama kuin aiemmin, ja alus saapui Devonportiin 27. helmikuuta 1946.


title: HMS Victorious (R38)

text: Aluksen toinen matka alkoi 15. maaliskuuta, jolloin sillä oli ainoastaan 225 matkustajaa. Se saapui 15. huhtikuuta Sydneyyn, jossa aluksen tuli viettää viikko. Paluumatkaa varten alukselle nousi 1 580 matkustajaa, joista pääosa oli merivoimien sotilaita. Aluksella oli kansilastissa lentokoneita. Alus lähti 23. huhtikuuta paluumatkalle. Se sai Fremantleen matkatessaan vuodon, joka tutkimuksissa osottautui irronneeksi levyksi. Lasti siirrettiin paikalle saapuneeseen "HMS Indomitableen", minkä jälkeen vaurion korjaaminen aloitettiin. "HMS Victorious" palasi 30. toukokuuta Sydneyyn, jossa se siirrettiin 7. kesäkuuta korjattavaksi Captain Cookin nimeä kantavalle kuivatelakalle.


title: HMS Victorious (R38)

text: Aluksen lähtiessä 3. heinäkuuta kotimatkalle sen mukana oli 971 matkustajaa, joista 619 oli sotamorsiamia. Se saapui 6. elokuuta Plymouth Soundiin, jossa Plymouthin pormestari toivotti sotamorsiamet tervetulleiksi Britanniaan. Seuraavana päivänä alus hinattiin satamaan, ja se kiinnittyi Devonportin laitureihin 6 ja 7. Aluksella suoritettiin kahden kuukauden huolto, ja se palasi palvelukseen vasta 31. lokakuuta. Alus aloitti kolmannen matkansa Kaukoitään ja saapui 1. joulukuuta Singaporeen. Kolmen päivän kuluttua se kiinnittyi Hongkongin satamaan. Kotimatkalle alukselle nousi yli tuhat merisotilasta. Ollessaan 13. tammikuuta 1947 Ushantin edustalla alus vastaanotti hätäsanoman Ranskan lipun alla purjehtivalta "SS Payer Quartierilta", jonka lasti oli siirtynyt kovassa merenkäynnissä. Hädässä ollut alus sai kuitenkin nopeasti apua, ja "HMS Victorious" kykeni jatkamaan matkaansa. Seuraavana päivänä alus ankkuroitui Spitheadiin, jossa Portsmouthiin ja Chathamiin matkanneet nousivat alukselta. Alus jatkoi tämän jälkeen Devonportiin, jossa se kiinnittyi 15. tammikuuta Hamoazen poijuun nro 9. Tällöin loput matkustajat siirtyivät maihin, ja samalla päättyi aluksen joukkojenkuljetustehtävä. Se siirrettiin lokakuussa 1947 reserviin, josta se sijoitettiin 1948 Kotilaivaston koulutuslaivueeseen.


title: HMS Victorious (R38)

text: Alus siirrettiin lokakuussa 1950 modernisoitavaksi Portsmouthiin, ja muun muassa sen tutkajärjestelmät nykyaikaistettiin. Alus palasi palvelukseen 14. tammikuuta 1958, jolloin se oli rakennettu lähes täysin uudelleen hangaarikannesta ylöspäin. Hangaaria oli korotettu 5,3 metriä, ja se oli yhdessä kerroksessa 109,7 metriä pitkänä ja lähes 20 metriä leveänä. Aluksen lentokantta oli pidennetty 236 metriin, ja siihen oli rakennettu 8,75 asteen laskeutumisalue. Aluksen hissit oli uudistettu kestämään hieman yli 18 tonnin lentokone. Etummainen hissi oli kooltaan 17,7 × 12,2 metriä ja takimmainen 16,5 × 10,4 metriä. Kannelle oli asennettu uudet jarruvaijerit ja kaksi BS4-höyrykatapulttia. Aluksen kattilat oli vaihdettu Foster Wheeler -kattiloihin. Aseistuksena oli 12 kolmituumaista 50 pituuskaliiperin ja kuusi 40 millimetrin tykkiä. Aluksen elektroniikkavarustuksena oli tyypin 984 3D -taistelunjohtotutka, 298Q-korkeudenmääritystutka ja 974-merivalvontatutka sekä laskeutumisjärjestelmät.


title: HMS Victorious (R38)

text: Aluksen uppouma oli kasvanut 30 530 tonniin kuivana ja 35 500 tonniin kuormattuna. Sen kokonaispituus oli 218,85 metriä ja leveys 31,5 metriä. Lentokannen leveys oli 47,9 metriä, ja aluksen syväys oli 9,4 metriä. Voimanlähteen teho oli 110 000 hevosvoimaa. Alus pystyi tehon avulla saavuttamaan 31 solmun nopeuden. Miehistöä alukselle tarvittiin 2 200 henkeä, ja se kykeni operoimaan 35 koneella. Modernisoinnin piti valmistua kesällä 1954, mutta jatkuvasti tehdyt lisäykset venyttivät työn kestoa, ja vasta 1. tammikuuta 1958 saatiin pääosa töistä päätökseen.


title: HMS Victorious (R38)

text: "HMS Victoriousin" 500-miehinen palvelukseenottomiehistö saapui alukselle 14. tammikuuta, ja aluksen uusi päällikkö C. P. Coke asetti aluksensa palvelukseen lukemalla valtakirjansa julkisesti. Aluksen valmius parani, ja se erkani 3. helmikuuta laiturista ensimmäistä kertaa kahdeksaan vuoteen kannellaan kaksi Whirlwind-helikopteria ja yksi Fairey Gannet. Koeajot kestivät helmikuun loppuun, ja 1. maaliskuuta alus palasi telakalle pikaista huoltoa varten.


title: HMS Victorious (R38)

text: "HMS Victoriousin" ollessa matkalla Singaporesta Hongkongiin se vastaanotti määräyksen matkata mahdollisimman nopeasti Persianlahdelle. Syynä annettuun määräykseen oli Irakin uhkaukset pienelle naapurimaalleen Kuwaitille, jolla oli Britannian turvatakaus. Heti viestin vastaanotettuaan alus aloitti matkan Singaporeen 26 solmun nopeudella, mutta käymättä laivastotukikohdassa alus jatkoi matkaansa Malakansalmen läpi ja Bengalinlahden poikki. Matkan aikana aluksen lentotoimintaa haittasi lounainen monsuuni. Alus saapui 8. heinäkuuta 1961 Omaninlahdelle.


title: HMS Victorious (R38)

text: Aluksen saapuessa alueelle siellä oli jo 6 000 brittisotilasta laskettu maihin, ja "HMS Bulwark" kommandoineen odotti määräyksiä. "HMS Victorious" otti koneineen vastuun Kuwaitin ilmapuolustuksesta. Seuraavien viikkojen aikana aluksen koneet partioivat alueella kolme neljä päivää lentoja, yksi tankkausta sekä yksi huoltoon. Lentotoiminta aloitettiin päivittäin varhain aamulla, ja se jatkui aina kello 13.00:een, jolloin aluksella aloitettiin siesta lukuun ottamatta pakollista valvontaa. Toiminta jatkui jälleen illalla lämpötilan laskettua.


title: HMS Victorious (R38)

text: "HMS Centaur" vapautti 31. heinäkuuta "HMS Victoriousin" operaatiosta, minkä jälkeen "HMS Victorious" lähti Mombasaan. Aluksen kierrettyä Arabian niemimaan itäkärjen poistuessaan Omaninlahdelta lämpötila aluksella laski 12 astetta puolessa tunnissa, jolloin miehistön olon helpottuminen oli merkittävä. Alus saapui Mombasaan Kilindinin satamaan 8. elokuuta, ja sen miehistö sai ansaitsemansa levon.


title: HMS Victorious (R38)

text: "HMS Victorious" saapui 21. kesäkuuta 1967 Spitheadiin, jossa se kiinnittyi Middle Slip Jettynä tunnettuun laituriin. Aluksen piti aloittaa viimeinen palvelusjaksonsa 24. marraskuuta, minkä päättyessä uuden "CVA-01":n piti olla valmiina palvelukseen. Alus siirrettiin 8. elokuuta telakalle peräsimessä havaittujen vikojen korjaamiseksi.


title: HMS Victorious (R38)

text: Telakalla aluksella syttyi 11. marraskuuta tulipalo miehistön jo saavuttua. Sammutusjärjestelmässä ollut vika esti aluksen palokuntaa saamasta paloa hallintaan. Sataman ja kaupungin palokunta sai lopulta palon hallintaan ja sammutettua. Seuraavana päivänä aluksen päällikkö McIntosh ilmoitti palvelukseenoton tapahtuvan suunnitelman mukaisesti.


title: HMS Victorious (R38)

text: Britannian hallitus päätti punnan devalvoiduttua uusista säästötoimista. Aluksen päällikkö sai 22. marraskuuta tiedon, ettei alusta otetakaan palvelukseen, vaan se poistetaan palveluksesta. McIntosh ilmoitti, että palvelukseenottoseremonian sijasta 24. marraskuuta pidettäisiin miehistön perheille tilaisuus alukseen tutustumiseksi. Alus viipyi telakalla aina 5. joulukuuta saakka, jolloin se hinattiin Middle Slip Jettyyn. Aluksen varastot tyhjennettiin. Suuri osa aluksen miehistöstä siirrettiin "HMS Hermekselle", ja "HMS Victorious" poistettiin virallisesti palveluksesta 13. maaliskuuta 1968.


title: HMS Victorious (R38)

text: Alus hinattiin Fareham Creekiin, ja se ankkuroitiin Elsonin edustalle odottamaan romuttamista. Se sijoitettiin 1969 poistolistalle ja myytiin heinäkuussa BISCOlle romutettavaksi. Alus hinattiin Faslaneen, jonne se saapui 13. heinäkuuta 1969.


title: HMS Indomitable

text: HMS Indomitable (viirinumero 92) oli vuonna 1940 vesillelaskettu Britannian kuninkaallisen laivaston modifioitu Illustrious-luokan lentotukialus, joka palveli toisessa maailmansodassa.


title: HMS Indomitable

text: Alus tilattiin 6. heinäkuuta 1937 Vickers-Armstrongin telakalta Barrow-in-Furnessista osana vuoden 1937 hankintoja. Sen köli laskettiin vielä saman vuoden lopulla 10. marraskuuta telakkanumerolla 735 ja alus laskettiin vesille 26. maaliskuuta 1940. Se otettiin palvelukseen 10. lokakuuta 1941.


title: HMS Indomitable

text: "HMS Indomitable" oli alun perin Illustrious-luokan neljäs alus, mutta sen lentokonekapasiteettia nostettiin ja samalla jouduttiin ohentamaan hangaarikannen panssarointia 4,5 tuumasta 1,5 tuumaan. Aluksen lentokannen pituutta kasvatettiin etriä. Alukselle tehtiin "HMS Illustriousista" poiketen kaksikerroksinen lentokonehangaari, jotta sille voitaisiin sijoittaa 48 lentokonetta aiemman 36 sijaan. Kone kapasiteetin lisäys edellytti lentokoneiden polttoainevarastojen kasvatusta, mikä tehtiin aluksen oman polttoainetankin kustannuksella. Aluksen etummainen lentokonehissi kulki vain ylempään hangaariin ja sitä suurennettiin niin, että se kykeni kuljettamaan Hawker Sea Hurricanen siivet suorina. Taaempi hissi kulki kumpaankin hangaariin.


title: HMS Indomitable

text: Kayttöön otettaessa aluksen ilmatorjunta-aseistus oli vajaa käsittäen ainoastaan 24 kaksi paunaista ja loput asennettiin vasta huhtikuussa 1942.


title: HMS Indomitable

text: Palveluskäyttöön ottamisen jälkeen alus määrättiin Kaukoitään osaksi Force Z:aa. Se lähti lokakuussa Länsi-Intiaan koulutettavaksi operatiivisiin tehtäviin. Alus ajoi 3. marraskuuta karille Länsi-Intiassa, mikä viivästytti sen lähtöä Trincomaleehen. Alus siirrettiin Norfolkiin Virginiaan telakalle, mistä se lähti joulukuussa Ceylonille liittyäkseen Itäiseen laivastoon.


title: HMS Indomitable

text: Tammikuussa 1942 alus siirsi maihin lentokoneensa ja sille kuormattiin Port Sudanissa 48 Britannian kuninkaallisten ilmavoimien Hawker Hurricanea kuljetettavaksi Singaporeen. Kuormauksen päätyttyä alus lähti Itä-Intiaan saattajinaan hävittäjät "HMAS Napier", "HMAS Nizam" ja "HMAS Nestor". Alus lähetti 27. tammikuuta Sumatran eteläpuolella Hurricanet Bataviaan. Koneet eivät kuitenkaan estäneet Singaporen joutumista japanilaisten haltuun helmikuussa.


title: HMS Indomitable

text: Helmikuussa alus kävi Trincomaleessa tankattavana. Se lähti maaliskuussa Jaavalle, missä se vastaanotti toisen erän Hawker Hurricaneja Ceylonille kuljetettavaksi. Samalla aluksen omat laivueet palautettiin alukselle. Alus lähti Addun atollille lentokoulutukseen sekä valmistautumaan operatiivisiin tehtäviin.


title: HMS Indomitable

text: Alus liitettiin 31. maaliskuuta Itäisen laivaston Force A:han yhdessä "HMS Warspiten", "HMS Illustriousin", "HMS Cornwallin", "HMS Enterprisen" ja "HMS Emeraldin" kanssa. Alus liittyi laivastoon Celonin eteläpuolella osallistuen tuloksettomaan keisarillisen Japanin laivaston lentotukialusosaston etsintään. Alus lähti 5. huhtikuuta Force A:n mukana uudelleen tuloksetta etsimään japanilaista laivasto-osastoa. Osasto palasi 8. huhtikuuta Addun atollille, mistä matkaa jatkettiin Bombayhin.


title: HMS Indomitable

text:
Alus määrättiin 22. huhtikuuta tukemaan liittoutuneiden maihinnousua Madagaskarille operaatio Ironcladissä. Se lähti Durbaniin liittyäkseen operaatiota varten kerättyyn laivasto-osastoon. Alus liittyi 3. toukokuuta Madagaskarin edustalla saattueihin Y ja Z.
Maihinnousun alkaessa 5. toukokuuta Courrier Baystä "Indomitablen" ja "Illustriousin" lentokoneet suojasivat ja tukivat hyökkääviä joukkoja. Vichyn Ranskan laivaston sukellusvene "Monge" laukaisi 8. toukokuuta torpedon alusta vastaan tuloksetta. Suojanneet hävittäjät upottivat sukellusveneen syvyyspommein.


title: HMS Indomitable

text:
Operaatiosta vapauduttuaan alus oli kesäkuussa huollettavana ja koulutettavana Mombasan edustalla. Heinäkuussa alus siirrettiin Gibraltarille Force H:hon.
Alus liittyi elokuun alussa "HMS Victoriousin", "HMS Furiousin", "HMS Eaglen" ja "HMS Argusin" muodostamaan lentotukialusosastoon Atlantilla harjoitellakseen alusten yhteistoimintaa harjoituksessa Berserk.


title: HMS Indomitable

text: Se kuului 10. elokuuta Force Z:aan, jonka tehtävänä oli suojata operaatio Pedestalin saattuetta WS21S Maltalle. Aluksella oli kymmenen 806 laivueen Martlet hävittäjää, 24 800 ja 880 laivueiden Sea Hurricanea ja neljätoista 827 ja 831 laivueiden Fairey Albacorea.


title: HMS Indomitable

text: Alukselle laskeutui yksi "HMS Furiousilta" Maltalle lähetetyistä kolmestakymmenestäkahdeksasta Supermarine Spitfirestä (operaatio Bellows) teknisen vian vuoksi.


title: HMS Indomitable

text: Kahdeksan Italian ilmavoimien Fiat CR.42 konetta tekivät hyökkäyksen syöksypommittamalla saattuetta vastaan. Hyökkääviä lentokoneita saattoi yhdeksän Italian ilmavoimien 362. laivueen Reggiane Re.2001 hävittäjää, joista yhden ampui alas 806 laivueen Martlet. Decimomannun lentotukikohdasta nousi ilmaan kello 16.45 yhdeksän S.79 pommikonetta saattajinaan MC202 koneet, mutta osasto ei löytänyt saattuetta.


title: HMS Indomitable

text: Saksan ilmavoimien 3. Stukalennoston Junkers Ju 87 Stukat hyökkäsivät 12. elokuuta 9000 jalasta auringon suunnasta ja ne osuivat "HMS Indomitableen" kahdesti ja aluksen lähelle putosi kolme 500 kg lentopommia. Kumpikin osumista tuli hissien lähelle eli panssaroimattomille alueille ja yksi viereen pudonneista pommeista aiheutti 8 asteen kallistuman. Osumat tappoivat 50 miehistönjäsentä ja haavoittivat viittäkymmentäyhdeksää. Alus syttyi tuleen ja sen vauhti laski. Aluksen suojaksi jäivät ilmatorjuntaristeilijä "HMS Charybdis" ja hävittäjät "HMS Lookout", "HMS Lighting" sekä "HMS Somali".


title: HMS Indomitable

text: "HMS Indomitablen" vauriot eivät kuitenkaan pysäyttäneet alusta ja se kykeni ilmoittamaan kello 19.27 nostavansa vauhtinsa 17 solmuun. Alus kykeni nostamaan vauhtinsa kello 20.30 jo 28,5 solmuun, mutta lentokannen vauriot kuitenkin tekivät siitä käyttökelvottoman. Aluksen lentokoneiden tuli laskeutua "HMS Victoriousille".


title: HMS Indomitable

text: Aluksen vauriot korjattiin tilapäisesti Aleksandriassa, mistä se seilasi Yhdysvaltoihin telakalle. Vaurioiden korjaaminen poisti aluksen palveluksesta puoleksi vuodeksi.


title: HMS Indomitable

text: "HMS Indomitableen" osui 16. heinäkuuta 1943 operaatio Huskyn aikana saksalaisen Junkers Ju 88 koneen laukaisema torpedo konehuoneen kohdalle. Räjähdys tapahtui torpedovyön alaosassa ja 4,5 tuuman vyön reuna murtui ja panssarinpalaset murskasivat vedenpitävän väliseinän. Alus kallistui 12,5 astetta ja vesi virtasi kansille. Ainoastaan tyyni sää esti aluksen uppoamisen. "HMS Indomitable" oli vaurioiden vuoksi poissa palveluksesta yli kahdeksan kuukautta. Aluksen vauriot korjattiin tilapäisesti Aleksandriassa ja sen jälkeen alus purjehti Yhdysvaltoihin telakalle palaten palvelukseen helmikuussa 1944.


title: HMS Indomitable

text: "HMS Indomitable" siirrettiin alkuvuodesta 1944 Itäiseen laivastoon. "HMS Indomitable" ja "HMS Victorious" tekivät 24. elokuuta ja 18. syyskuuta rynnäköt Sumatralla olevia japanilaisia joukkoja vastaan. Lokakuun puolivälissä alukset tukivat hyökkäystä Nikobaareille, minkä jälkeen "HMS Indomitable" ja "HMS Illustrious" tekivät rynnäkön Medaniin ja uuden hyökkäyksen Sumatralle 20. joulukuuta.


title: HMS Indomitable

text: Aluksen ilmatorjuntaa vahvistettiin huhtikuussa 1944 lisäämällä kaksi neliputkista ja kaksi kaksiputkista 40 millimetrin Boforsia ja sodan lopulla alukseen asennettiin vielä lisäksi 13 yksiputkista 20 millimetrin Bofors ilmatorjuntatykkiä sekä 36 40 millimetrin Oerlikon ilmatorjuntatykkiä.


title: HMS Indomitable

text: "HMS Indomitable" liitettiin muodostettuun Brittiläiseen Tyynenmeren laivastoon 22. marraskuuta 1944. Alus hyökkäsi 4. tammikuuta yhdessä "HMS Victoriousin" ja "HMS Indefatigablen" kanssa Medaniin, Belawan Deliin. Vastaavia hyökkäyksiä tehtiin 24. ja 29. tammikuuta Palembangiin ja Sumatralle öljyn saannin estämiseksi. Hyökkäykset Palembangiin ja Sumatralle olivat sodan tähän astisista tukialusten tekemistä hyökkäyksista suurimmat, 126 ja 123 lentokonetta. Hyökkäyksissä menetettiin yhteensä 41 konetta.


title: HMS Indomitable

text: Ensimmäinen Brittien tyynenmeren laivastoa (Task Force 57, TF57) vastaan suunnattu Japanin ilmavoimien hyökkäys tapahtui 1. huhtikuuta, kun Yhdysvaltain merijalkaväki nousi maihin Okinawalla. Kuninkaallisen laivaston lentotukialukset lähettivät kello 06.40 koneitaan ilmaan. Kymmenen minúuttia myöhemmin tutkalla havaittiin 75 mailin päässä lähestyviä lentokoneita. Ilmassa oleville koneille ilmoitettiin tilanne ja lisää koneita lähetettiin ilmaan. Lähestyvät japanilaiset lentokoneet kohdattiin 40 mailin päässä aluksista, jolloin neljä hyökkääjää ammuttiin alas ja muut pakenivat. Yksi hyökkääjistä ampui konekiväärein "HMS Indomitablea", jolloin yksi miehistönjäsen kuoli ja neljä haavoittui.


title: HMS Indomitable

text: Alukseen osui 4. toukokuuta kamikaze, mutta lentokansi kesti ja esti vakavien vaurioiden syntymisen. Alus törmäsi 20. toukokuuta hävittäjän kanssa ja tukialus lähetettiin Sydneyyn korjattavaksi. "HMS Indomitable" oli elokuussa mukana ottamassa haltuun Hongkongia. Aluksen lentokoneet lensivät elo-syyskuun vaihteessa viimeiset taistelulentonsa japanilaisia itsemurhaveneitä vastaan.


title: HMS Indomitable

text: "HMS Indomitable" palasi marraskuussa 1945 Englantiin. Alus siirrettiin 1947 reserviin ja kolme seuraavaa vuotta alus oli telakalla muutostöissä. Huollon lopulla todettiin aluksen moottoreilla olevan ainoastaan 10 vuotta käyttöaikaa ja ne uudistettiin täydellisesti. Alus palasi palvelukseen 1950 ja liitettiin osaksi Kotilaivastoa. Aluksella syttyi tulipalo 3. helmikuuta, mikä aiheutti pahoja vaurioita, jotka myöhemmin päällystettiin betonilla.


title: HMS Indomitable

text: Alus myytiin romutettavaksi 1955.


title: Miguel Mariano Gómez

text: Miguel Mariano Gómez y Arias (6. lokakuuta 1889 Sancti Spíritus, Kuuba – 26. lokakuuta 1950 Havanna) oli kuubalainen poliitikko ja kahdestoista Kuuban presidentti, joka toimi presidenttinä vuonna 1936 seitsemän kuukauden ajan.


title: Miguel Mariano Gómez

text: Gómez oli Kuuban toisen presidentin José Miguel Gómezin poika. Hän palveli Kuuban edustajainhuoneella monen kauden ajan, ja vuonna 1926 hänet valittiin Havannan pormestariksi. Osallistuttuaan vuoden 1931 mellakkaan hallitusta vastaan hän lähti maanpakoon New Yorkiin. Hän palasi Kuubaan vuonna 1933 Gerardo Machadon jätettyä presidentin viran. Vuonna 1934 Gómez valittiin uudestaan Havannan pormestariksi.


title: Miguel Mariano Gómez

text: Seuraavien poliittisten epävakaiden vuosien jälkeen Miguel Mariano Gómez valittiin Kuuban presidentiksi. Hänet asetettiin presidentin virkaan 20. toukokuuta 1936. Hän toimi virassa joulukuuhun asti, jolloin häntä vastaan nostettiin syyte ja jonka jälkeen hänet erotettiin virasta, erottajina muun muassa Kuuban tuleva diktaattori Fulgencio Batista. Gómez lähti Yhdysvaltoihin ja palasi Kuubaan uudestaan vuonna 1939. Vuonna 1940 hän pyrki uudestaan Havannan pormestariksi, mutta hävisi tällä kertaa Raul Menocalille, eikä hän sen jälkeen enää palannut julkiseen elämään.


title: Miguel Mariano Gómez

text: Gómez oli naimisissa Serafina Diagon kanssa. Heillä oli kolme tytärtä: Serafina, Graziella ja Margarita. Gómez kävi Cienfuegosin jesuiittakoulua, ja myöhemmin hän opiskeli lakia.


title: Miguel Mariano Gómez

text: Miguel Mariano Gómez kuoli pitkän sairasteltuaan 61-vuotiaana Havannassa vuonna 1950.


title: Manuel Márquez Sterling

text: Manuel Márquez Sterling (oik. Carlos Manuel Agustin Márquez Sterling y Loret de Mola; 28. elokuuta 1872 – 9. joulukuuta 1934) oli kuubalainen diplomaatti ja yhdeksäs Kuuban presidentti muutaman tunnin ajan 18. tammikuuta 1934.


title: Manuel Márquez Sterling

text: Sterling oli asianajaja, ja Kuuban Meksikon suurlähettiläs sekä myöhemmin Yhdysvaltain suurlähettiläs. Hän oli naimisissa serkkunsa, Mercedes Márquez Sterling y Ziburon kanssa. Sterling'n sisarenpoika oli Carlos Márquez Sterling.


title: Manuel Márquez Sterling

text: Sterling pelasi myös shakkia, ja hän pääsi 16.–17. sijalle Pariisissa vuonna 1900 järjestetyssä shakkiturnauksessa, jonka Emanuel Lasker voitti.


title: Scott Cityn rautatieasema

text: Scott Cityn rautatieasema on rautatieliikennepaikka Scottin piirikunnassa sijaitsevassa Scott Cityn kaupungissa Kansasissa, Yhdysvalloissa. Nykyisin liikennepaikan liikennettä hoitaa Kansas and Oklahoma Railroad.


title: Scott Cityn rautatieasema

text: Alun perin Scott Cityssä on ollut kaksi rautatieasemaa. Atchison, Topeka and Santa Fe Railway rakensi oman rautatielinjansa Great Bendistä Scott Cityn kautta Garden Cityyn. Rautatie ristesi Missouri Pacific Railwayn omistaman rautatien kanssa kahdesti: ensimmäisen kerran Scott Cityn itäpuolella, ja toisen kerran Scott Cityn keskustassa, jossa ATSF:n itä-länsisuuntainen ratalinjaus kääntyi 90 astetta kohti etelää. Molemmilla rautatieyhtiöillä oli kaupungissa myös omat asemarakennukset.


title: Scott Cityn rautatieasema

text: Atchison, Topeka and Santa Fe Railway rakensi kaupunkiin oman yksikerroksisen puisen asemarakennuksen. Tyypiltään rakennus oli samanlainen kuin useat Santa Fen sivurataosille rakentamat rautatieasemat. 1950–1960-luvulla asemarakennukseen tehtiin rakenteellisia muutoksia, jolloin se muun muassa vuorattiin asbestilevyin ja liikenteenohjaajan toimistolle tyypillinen erkkeri purettiin. Myöhemmin liikenteen vähentyessä asemarakennus kävi tarpeettomaksi, jolloin rautatieyhtiö myi sen yksityiselle, joka siirrätti aseman autotallikseen noin 13 kilometrin päähän pohjoiseen alkuperäiseltä paikaltaan.


title: Scott Cityn rautatieasema

text: Missouri Pacific Railwayn asemarakennus palveli itä-länsisuuntaisen, MoPacin omistaman rataosan, nykyisen Hoisington Subdivisionin liikennettä. Yksikerroksinen puinen asemarakennus on edelleen alkuperäisellä paikallaan.


title: Pateniemen lukio

text:
Pateniemen lukio sijaitsee Oulussa, nimestään huolimatta ei Pateniemen vaan Rajakylän kaupunginosassa. Päästökeskiarvo lukioon oli vuonna 2008 6,92 ja se oli vuoden 2008 ylioppilasmittauksessa Oulun huonoin ja Suomen 10. huonoin lukio. Vuonna 2012 Pateniemen lukio sijoittui sijalle 109. STT-lehtikuvan teettämässä suuressa lukiovertailussa, jossa tutkittiin opiskelijoiden menestystä ylioppilaskirjoituksissa verrattuna peruskoulun päättötodistuksen arvosanoihin. Ainoastaan oululaisista lukioista Svenska Privatskolan i Uleåborg menestyi paremmin.
Oppilaita laitoksessa on noin 250. Aloituspaikkoja oli vuoden 2009 syksyllä 80. Pateniemen lukiolla on Oulun suurin liikuntasali, ja samassa rakennuksessa on myös yläaste ja ala-aste eri puolella.


title: Pateniemen lukio

text: Lukiolta on hyvät yhteydet esimerkiksi kirjastoon, joka sijaitsee kulman takana. Alueella on myös nuorisotalo "nuokkari", joka on tarkoitettu lähinnä ala-astelaisille. Rakennus on rakennettu tiilestä.


title: Pateniemen lukio

text: Pateniemen lukio on lakkautusuhan alla. Suunnitelmien mukaan Pateniemen lukio yhdistetään vuonna 2022 Merikosken lukioon, joka itsessään siirtynee Raksilaan vuonna 2020, jolloin myös opiskelijat siirtyisivät Raksilan lukion opiskelijoiksi.


title: Pateniemen lukio

text: Pateniemessä toimiva Kuivasojan koulu yhdistettäneen Rajakylän kouluun lähitulevaisuudessa. Rajakylän koulu toimii samoissa tiloissa Pateniemen lukion kanssa.


title: Pateniemen lukio

text: Lukiossa opiskellaan 75 minuutin tunneissa ja viidessä jaksossa. Rakennuksessa on kaksi kerrosta ja se on rakennettu 1978. Kuvaamataidon- ja puutyöluokan tilat uusittiin 2002. Ruokalan nimeksi valittiin oppilaiden äänestyksessä Ruiskukkahovi vuonna 2004. Ruoat valmistaa Oulun serviisi. Koulussa on myös ATK-tilat. Lukion luokkatilat uusittiin pulpettien osalta ja luokkiin tuotiin videoprojektorit vuonna 2007.


title: Pateniemen lukio

text: Lukio järjestää joka vuosi kansainvälisen retkikurssin johonkin historia-aiheiseen paikkaan. Mukaan lähtee pieni ryhmä oppilaita ja historian sekä uskonnon opettajat.


title: Pateniemen lukio

text: Pateniemen lukioon kohdistui merkittävä ampumisuhkaus vuonna 2007, joka aiheutti paniikkia koulussa. Uhkaus oli yksi tunnetuimmista Jokelan kouluammuskelujen jälkiuhkauksista. Koulun rehtori Sakari Ansamaa kuvaili tapahtumaa "uhkaukseksi, jota ei voi ohittaa olankohautuksella." Uhkaus tapahtui Jokelan koulusurmien jälkimainingeissa. Poliisi alkoi heti tutkia tapausta ja syylliseksi paljastui 14-vuotias poika, jolla ei ollut aikomusta toteuttaa uhkaustaan.


title: Toimivalta

text: Toimivalta tarkoittaa oikeudellista valtaa päättää jostain asiasta.


title: Toimivalta

text: Toimivaltaa voivat käyttää julkiset viranomaiset lain nojalla tai yksityiset henkilöt lain tai valtuutuksen nojalla. "Toimivalta" käsitteenä esiintyy sekä Suomen julkisoikeudessa että sopimusoikeudessa.


title: Toimivalta

text: Toimivalta on valtion, kunnan, seurakunnan tai muun julkisyhteisön toimielimen tai viranomaisen oikeudellinen valta päättää jostakin asiasta. Kunnan toimivaltaa nimitetään usein toimialaksi. Toimivaltaa on kolmea eri muotoa, alueellinen, asiallinen ja asteellinen.


title: Toimivalta

text: Alueellinen toimivalta tarkoittaa viranomaisen oikeutta käyttää julkista valtaansa tietyllä maantieteellisellä alueella, virka-alueella. Valtion alue pitää usein jakaa maantieteellisen laajuuden vuoksi piireiksi. Siksi esimerkiksi Suomi on jaettu usean tuomioistuimen tuomiopiiriksi. Alueellisesti toimivaltaisesta tuomioistuimesta käytetään usein nimityksiä laillinen tuomioistuin ja oikeuspaikka.


title: Toimivalta

text: Asiallinen toimivalta tarkoittaa viranomaiselle käsiteltäväksi määrättyjä asioita. Toinen viranomainen ei saa käsitellä toiselle viranomaiselle kuuluvia asioita. Suomessa esimerkiksi merioikeus- ja patenttioikeusasiat on keskitetty tiettyihin käräjäoikeuksiin ja hovioikeus toimii ensimmäisenä oikeusasteena käräjäoikeuksien tuomareita koskevissa syyteasioissa.


title: Toimivalta

text: Asteellinen toimivalta on kyseessä silloin, kun eri viranomaisilla on alueellinen ja asiallinen toimivalta yhtä aikaa samassa asiassa. Tällöin eri viranomaiset ovat hierarkiassa toinen toistaan ylempänä. Ylemmän viranomaisen ottaessa asian käsiteltäväkseen ei alempi saa asiassa toimia. Tuomioistuimien osalta asteellinen toimivalta tarkoittaa, että ylempi saa käsitellä asiaa vasta alemman tekemän ratkaisun jälkeen.


title: Toimivalta

text: Tuomioistuimen asiallista ja asteellista toimivaltaa koskevat oikeuspaikkasäännökset ovat ehdottomia. Riita-asioissa sen sijaan voidaan alueellisesti toimivaltainen tuomioistuin päättää asianosaisten tekemällä oikeuspaikkasopimuksella.


title: Toimivalta

text: Toimivalta sopimusoikeudessa määrittää sitä, kuinka laaja oikeus sitoumusten tekemiseen henkilöllä on toisen puolesta. Sopimusoikeudessa toimivalta liittyy toisen edustamiseen tai toimeksiantojen suorittamiseen.


title: Bergön vaakuna

text: Bergön kunnanvaakuna on saanut aiheensa Bergön sijainnista sekä sen asukkaiden elinkeinosta. Hylje viittaa sekä kunnan saaristolaisluonteeseen että hylkeenpyynnin vanhaan merkitykseen asukkaiden toimeentulossa.


title: Bergön vaakuna

text: Vaakunan on suunnitellut Gustaf von Numers, ja se vahvistettiin käyttöön 29. elokuuta 1962. Vaakunan selitys on ”punaisessa kentässä kultainen hylje, jonka selkä on kaartunut vasemmalle”. Vaakuna muuttui epäviralliseksi kotiseutuvaakunaksi 1973 Bergön liityttyä osaksi Maalahden kuntaa.


title: Kalos kagathos

text: Kalos kagathos (; ”kaunis ja hyvä”, ”jalo ja hyvä”), joskus "kalokagathos" () tai "kalos kai agathos" (), on antiikin kreikkalaisessa kirjallisuudessa esiintyvä sanonta, jolla viitataan hyvään kansalaiseen. Sen voidaan nähdä vastaavaan myöhempää ajatusta herrasmiehestä ("gentleman").


title: Kalos kagathos

text: Sanonta koostuu kahdesta adjektiivista, "kalos" (, ”kaunis”) ja "agathos" (, ”hyvä”; josta on krasis sanan , ”ja”, kanssa). Sanasta johdettu subjektiivi on "kalokagathia" ().


title: Kalos kagathos

text: Adjektiivi sisältää merkityksiä, joita vastaavat suomen kielen sanat ”kaunis”, ”komea”, ”hyvä”, ”jalo”, ”kunnianarvoisa” ja ”ylevä”. Sanasta käytetään yleisimmin tätä maskuliinimuotoa, mutta sitä voitiin käyttää yhtä hyvin myös naisista (feminiinimuodossa ). Sana saattoi kuvata myös eläimiä tai elottomia kohteita: ne olivat "kalos" silloin, jos ne olivat hyviä käyttötarkoituksessaan.


title: Kalos kagathos

text: Platon käytti teoksessaan "Valtio" termiä (neutrimuoto) pyrkiessään määrittelemään hyvän ideaa — vaikkakin dialogin päähenkilö Sokrates sanoo, ettei hän ymmärrä täysin tätä ideaa.


title: Kalos kagathos

text: Adjektiiviin ei liittynyt erityisiä fyysisiä tai esteettisiä mielleyhtymiä. Se kuvasi ennen kaikkea henkilön rohkeutta ja moraalia. Klassisella kaudella termi oli saanut poliittisia merkityksiä, ja siihen liittyi ajatus kaupunkivaltion velvollisuudentuntoisesta kansalaisesta.


title: Kalos kagathos

text:
Kahden adjektiivin yhteensulautumasta kehittyi kreikkalaisessa kulttuurissa sanonta, jolla ateenalainen aristokratia viittasi itseensä. Termi esiintyy muun muassa Herodotoksella ja Thukydideellä merkityksessä
”täydellinen herrasmies”. Kreikkalaisilla filosofeilla, joista monet ensimmäisistä olivat ateenalaisia herrasmiehiä, sanonnasta tuli eettinen termi, joka viittasi miehen ihanteeseen tai täydellistymään, ja kuvasi ”täydellistä luonnetta”. "Kalos kagathos" oli täydellinen mies, sellaisena kuin miehen tuli olla. Ilmaisua voitiin käyttää paitsi ihmisestä myös tämän ominaisuuksista ja teoista.


title: Kalos kagathos

text: Termin sosiaalisten vivahteiden tavoittamiseksi sen käännökseksi on ehdotettu sellaisia sanoja kuin ”herrasmies” tai ”ritari”. Termin sotilaallista käyttöä vastaamaan on joskus käytetty myös esimerkiksi sanaa ”sotasankari”. Suomennoksissa "kalos kagathos" on käännetty paitsi ”kaunis ja hyvä” myös muun muassa ”kiitettävä ja hyvä”, ”hyvä ja jalo” sekä ”jalosyntyinen”:


title: Pentti Eronen

text: Pentti Eronen () oli suomalainen jalkapalloilija.


title: Pentti Eronen

text: Oikeana laitahyökkääjänä pelannut Eronen edusti koko uransa ajan Helsingin Jalkapalloklubia, jonka edustusjoukkueeseen hän nousi jo 16-vuotiaana. Eronen voitti HJK:ssa Suomen mestaruuden 1936 ja 1938. Maajoukkueessa hän pelasi 15 A-maaottelua, joissa hän teki kolme maalia.


title: Pentti Eronen

text: Eronen kuoli talvisodassa Ylä-Sommeen taisteluissa helmikuussa 1940.


title: Libanonin vaakuna

text: Libanonin vaakuna on Libanonin symboli lipun ja hymnin ohella. Vaakunassa on kolme vinoraitaa väreiltään punainen-valkoinen-punainen. Valkoisen raidan keskellä on vihreä libanoninsetriä kuvaava puu.


title: Joni Saviranta

text: Joni Olavi Saviranta (s. 1984) on suomalainen nyrkkeilijä. Hän on voittanut nyrkkeilyn Suomen mestaruuden 60 kilogramman sarjassa ja ollut EM-kisaedustajana. Saviranta edusti Järvenpään kehäkarhuja ja kilpaili aktiivisesti vuosina 2000–2004.


title: Joni Saviranta

text: 17-vuotiaana Saviranta oli käymistään 30 ottelusta voittanut 25. Vuonna 2001 hän oli 57 kg sarjan Suomen kakkonen. Ja seuraavana vuonna hän voitti 60 kg sarjan Suomen mestaruuden.


title: Joni Saviranta

text: Huhtikuussa 2017 Etelä-Savon käräjäoikeus tuomitsi Savirannan kahdesta joulukuussa 2016 tapahtuneesta murhan yrityksestä sekä syyskuussa 2016 tapahtuneesta törkeästä pahoinpitelystä 7,5 vuodeksi vankeuteen. Murhan yrityksissä Saviranta oli ampunut liikkuvasta autosta miestä ja naista kohti .44 Magnum -revolverilla. Törkeän pahoinpitelyn uhri oli sama mies kuin murhan yrityksissä. Kaikki rikokset olivat tapahtuneet Savonlinnan Kerimäellä.


title: Roraiman lippu

text: Roraiman lippu on Brasilian osavaltion Roraiman symboli. Sen värit symboloivat alueen kasvillisuutta ja cerradosia (vihreä), mineraalirikkauksia (keltainen), rauhaa (valkoinen) ja taivasta (sininen). Punainen viiva symboloi osavaltion lävistävää Päiväntasaajaa. Keltainen tähti on Ison Koiran tähdistön Muliphem, joka symboloi osavaltiota myös Brasilian lipussa.


title: Urban tango

text:
Urban tango on muusikko Pekka Pohjolan kuudes studioalbumi ja se julkaistiin vuonna 1982. Albumi sisältää yhden Pohjolan tunnetuimmista kappaleista "Impun tango". Albumilla käytetään paljon syntetisaattoreita sekä kitarasyntetisaattoria, joka julkaisuajankohtana oli uutta. Albumilla on Pohjolan levyistä ensi kertaa mukana myös laulajia. Urban Caravan ja
Silent Decade -kappaleet on sanoittanut Erkka ’Edu’ Kettunen, ja solisteina niissä on Kassu Halonen ja Esa Kaartamo.


title: Urban tango

text: A-puoli


title: Urban tango

text: B-puoli


title: Urban tango

text: CD:n bonusraitaLevyn avausraita "Imppu's Tango" tunnetaan nimellä "Impun tango", mutta levyn kansiin se on merkitty englanninkielisenä.


title: Kai Haaskivi

text: Kai Olavi Haaskivi (s. 28. joulukuuta 1955 Lahti) on suomalainen jalkapallovalmentaja ja entinen jalkapalloilija.


title: Kai Haaskivi

text: Haaskiven pelaajaura alkoi Helsingin Jalkapalloklubissa, kun hän nousi edustusjoukkueen mukaan 1973. Hän pelasi Mestaruussarjassa myös Kiffenissä yhden kauden ennen kuin siirtyi Yhdysvaltoihin 1978. Suomessa hän ehti pelata vain 37 pääsarjaottelua ja voittaa SM-pronssia HJK:ssa 1976. Yhdysvalloissa Haaskiven ensimmäinen seura oli NASL:ssa pelannut Dallas Tornado. Pelattuaan Dallasissa kauden hän siirtyi Houston Hurricaneen. Houstonissa Haaskivi tutustui Pohjois-Amerikassa suosittuun hallijalkapalloon ja otti sen päälajikseen. Hän menestyi uudessa lajissa loistavasti. Haaskivi valittiin muun muassa Major Indoor Soccer Leaguen all stars -joukkueeseen kahdeksan kertaa. Hän pelasi sarjassa vuoteen 1992 asti ollen viimeisinä vuosina Cleveland Crunchissa samalla myös valmentajana.


title: Kai Haaskivi

text: Haaskivi pelasi Suomen maajoukkueessa 12 maaottelua, joissa hän teki 3 maalia.


title: Kai Haaskivi

text: Pelaajauran jälkeen Haaskivi toimi muun muassa jalkapalloakatemian johtajana Floridassa, Yhdysvaltojen poikien maajoukkueen apulaisvalmentajana ja Pittsburgh Riverhoundsin päävalmentajana.


title: Kai Haaskivi

text: Haaskiven isä Olavi Haaskivi oli Suomen Palloliiton koulutuspäällikkö.


title: Sergipen lippu

text: Sergipen lippu on Brasilian osavaltion Sergipen tunnus. Se on jaettu neljään vaakaraitaan väreiltään vihreä-keltainen-vihreä-keltainen. Värit symboloivat osavaltion kuulumista Brasiliaan. Viisi valkoista tähteä sinisellä pohjalla lipun vasemmassa ylänurkassa symboloivat viittä osavaltion jokea, jotka ovat Serjipe, Vaza-Barris, São Francisco, Poxim ja Cotinguiba.


title: Geopolitiikka

text: Geopolitiikka on politiikantutkimuksen ja poliittisen maantieteen tutkimussuunta, joka on tarkastellut maantieteen vaikutusta politiikkaan. Se on eri tieteiden välistä tutkimusta, jossa on monia tutkimussuuntia. Geopolitiikka voidaan määritellä joko poliittisen maantieteen ala-alueeksi, kansainvälisen polittisen realismin keskeiseksi osaksi tai historialliseksi maailmanpolitiikan rakenteeksi.


title: Geopolitiikka

text: Geopolitiikka kehittyi 1800-luvun lopulla lähinnä tieteelliseksi perusteluksi imperialismille. Halford Mackinder kehitti 1900-luvulla teoriaa maailmansaarekkeista, jossa valtiot jaettiin merivaltiohin ja mannervaltiohin sekä korostettiin Venäjän hallitseman alueen merkitystä koko maailmalle. Tuolloin Britannia pyrki Japania tukemalla rajoittamaan Venäjän vahvistumisen mahdollisuutta Kaukoidässä. Termin "geopolitiikka" otti käyttöön Uppsalan ja Göteborgin yliopistossa politologiaa opettanut Rudolf Kjellén vuonna 1899.


title: Geopolitiikka

text: Klassiseen geopolitiikkaan liitetyistä käsitteistä ja teorioista mainittakoon maavalta (mannervalta), merivalta, sydänmaa, etupiiri, reunavaltio, sisämaavaltio, harmaa vyöhyke, puskurivaltio, valtion elintila, geopoliittiset suuralueet, dominoteoria ja voimatasapaino.


title: Tsimljansk

text: Tsimljansk () on kaupunki Rostovin alueella Venäjällä. Se sijaitsee Donin muodostaman Tsimljanskin tekojärven rannalla 236 kilometriä Donin Rostovista koilliseen. Kaupunki on Tsimljanskin piirin keskus. Sen kautta kulkee Morozovskin ja Kuberlen välinen rautatie (Tsimljanskajan asema). Asukkaita on 14 800 henkeä (vuonna 2008).


title: Tsimljansk

text: Donin kasakat perustivat Tsimlan (myöhemmin Tsimljanskaja) kylän 1700-luvulla. Vuonna 1950–1952 se siirrettiin Tsimljanskin vesivoimalan tekoaltaan alta nykyiselle paikalleen. Tsimljanskin taajamasta tuli kaupunki vuonna 1961.


title: Tsimljansk

text: Nykyään Tsimljansk on maatalousalueen keskus sekä huomattava rautatie- ja vesiliikenteen solmukohta. Siellä toimii elintarviketeollisuutta ja konepaja. Kaupungin lähellä sijaitsee Tsimljanskin vesivoimala.


title: Aulis Koponen

text: Aulis Koponen () oli suomalainen jalkapalloilija.


title: Aulis Koponen

text: Välihyökkääjänä pelannut Koponen edusti koko uransa Helsingin Palloseuraa. Hän voitti HPS:ssa yhteensä kuusi Suomen mestaruutta. Maajoukkueeseen Koponen nousi jo 18-vuotiaana kesällä 1924. Hän pelasi kaikkiaan 39 A-maaottelua, joissa hän teki peräti 16 maalia. Koponen yltää maaleillaan maajoukkueen kaikkien aikojen maalintekijätilastossa seitsemännelle sijalle.


title: Herra Ylpön perse ja muita kertomuksia

text: Herra Ylpön perse ja muita kertomuksia on Tatu Junnin (s. 1981) satiiristen verkkosarjakuvien kokoelma, joka sisältää vuosina 2004–2007 eri lehdissä ilmestyneitä pilapiirrostyyppisiä "Rockhuora"-sarjakuvia. Sarjakuvassa esitetään koomisessa valossa A. W. Yrjänän ja Jouni Hynysen kaltaisia tunnettuja suomalaisia rockmuusikoita. A. W. Yrjänä ja Kikke Heikkinen ilmoittautuivat sarjan ihailijaksi, ja heidän myötävaikutuksellaan kirjan julkaisi kulttuuriosuuskunta Lilith vuonna 2007 ensimmäisenä kirjamuotoisena julkaisunaan.


title: Herra Ylpön perse ja muita kertomuksia

text: Kokoomateos sisältää 100 valikoitua ruutua verkkosarjakuvasta. Arvostavia mainoslauseita kirjalle antoivat Jouni Hynynen ja Herra Ylppö. Julkistamistilaisuudessa esiintyi Jarkko Martikainen.


title: Herra Ylpön perse ja muita kertomuksia

text: Sarjassa ivailun kohteena ovat muun muassa A. W. Yrjänä, Ville Valo, Samuli Putro, Nightwish, YUP, The 69 Eyes, Eppu Normaali ja teinigootit. Vaikuttajina ovat olleet Juho Juntusen sarjakuvat ja Mauri Kunnaksen Nyrok City.


title: Aureolus

text: (Manius Acilius?) Aureolus (k. 268) oli roomalainen kenraali ja usurpaattori. Hän oli kotoisin vaatimattomista oloista Daakiasta ja palveli keisari Valerianuksen armeijassa. Aureolus kukisti usurpaattori Ingenuuksen kapinan vuonna 260. Gallienuksen aikana hän oli luultavasti komentajana Illyricumissa vuosina 261–267, mahdollisesti Rooman armeijan ratsuväen johdossa. Aureolus kukisti usurpaattori Macrianuksen armeijan Illyricumissa vuonna 261, ja vuonna 265 hän osallistui Gallienuksen hyökkäykseen Galliaan, mutta eräässä taistelun vaiheessa hän epäröi tai oli tottelematta käskyjä, jolloin vihollinen pääsi pakoon. Gallienus armahti kuitenkin hänet. Aureolus lähetettiin vuonna 267 Pohjois-Italiaan vartioimaan Alppien solia Gallian keisarikunnan joukkojen hyökkäyksiltä. Vuonna 268 Aureolus nousi kapinaan Gallienusta vastaan ja julistautui keisariksi. Gallienus kuitenkin kukisti Aureoluksen joukot Pons Aureoluksessa ja pakotti nämä perääntymään Mediolanumiin, joka piiritettiin. Syyskuussa 268 Gallienus kuitenkin murhattiin ja Claudius Gothicus nousi keisariksi. Aureolus yritti neuvotella Claudiuksen kanssa, mutta tämä antoi teloittaa Aureoluksen.


title: Schism

text: Schism on yhdysvaltalaisen progressivista metallia soittavan yhtyeen Toolin kappale. Se on yhtyeen kolmannen albumin "Lateraluksen" viides kappale ja sen ensimmäinen singlejulkaisu. Kyseisellä kappaleella yhtye sai Grammyn parhaasta metallikappaleesta vuonna 2002. Kappale tunnetaan erityisesti sen monimutkaisesta rytmistä.


title: Schism

text: "Schismin" rakenne on monimutkainen. Kappale alkaa lyhyellä osuudella, joka koostuu pehmeistä ja melankolisista kitarasoinnuista. Sitten alkaa Toolin basisti Justin Chancellorin hammer-on-tekniikalla soittama bassoriffi, joka kannattelee kappaletta sen loppukeston ajan. Pian mukaan riffiin yhtyvät Adam Jonesin kitara ja Danny Careyn rummut, jotka yhdessä muodostavat kappaleelle rungon antavan bassokuvion. Kappaleen rytmi vaihtuu useasti tahtilajista toiseen. Se alkaa 5/4-tahdista ja siirtyy siitä 6/4:n, 3/8:an, 13/8:an kautta 10/8-tahtiin. Kappaleessa on myös kohtia 11/8- ja 9/8-tahdissa.


title: Schism

text: Toolin laulaja Maynard James Keenanin laulussa kappaleessa on käytetty useita lauluraitoja, joita on miksattu päällekkäin. Kappaleen sanoitukset kertovat eroamisesta, mihin kappaleen nimi () viittaa. Kappaleella on yhtyeelle suuri merkitys, sillä se kuvaa miten yhtye oli lähellä hajoamista 1990-luvun lopussa tapahtuneen oikeusjutun takia. Tool oli riitaantunut levy-yhtiönsä kanssa levytyssopimuksen raukeamiseen liittyvistä asioista. Keenan kuvaa haastattelussa, että yhtyeen pelasti heidän kykynsä kommunikoida. Tähän viittaavat sanoituksen rivit: "I know the pieces fit cos I watched them tumble down" ()


title: Schism

text: "Schism" sävellettiin muiden "Lateralus"-albumin kappaleiden kanssa vuoden 2000 aikana. Tällöin Maynard James Keenan keskittyi toiseen yhtyeeseensä A Perfect Circleen, ja Toolin muut jäsenet työstivät tulevaa albumia. Justin Chancellorin mukaan kappaleen bassoriffi syntyi "pelleilyn tuloksena".


title: Schism

text: Kappale äänitettiin tuottaja David Bottrillin luotsaamissa "Lateralus"-albumin studiosessioissa vuonna 2001. Sen miksasi Ron St. Germain.


title: Schism

text: "Schism" julkaistiin ensin promosinglenä keväällä 2001, jota lähetettiin tiedotusvälineille. Yleisölle "Schism"-single julkaistiin elokuussa 2001 kolme kuukautta sen jälkeen, kun se oli ilmestynyt "Lateralus"-albumilla.


title: Schism

text: "Schism" oli tarkoitus julkaista DVD-singlenä vielä saman vuoden aikana, mutta suunnitelma ei toteutunut. Se kuitenkin julkaistiin lopulta joulukuussa 2005 yhtä aikaa "Parabola"-DVD-singlen kanssa. Kappaleen tavallisen audioversion DVD sisälsi myös walesilaisen ambient-artisti Lustmordin siitä tekemän remiksauksen, sekä kappaleen musiikkivideon. Musiikkivideo oli lisäksi katsottavissa kommenttiraidan kanssa, jolla puhui David Yow Jesus Lizard -yhtyeestä.Kappaleeseen kuvattiin eläviä näyttelijöitä ja nukkeanimaatiota yhdistävä musiikkivideo. Videon lavasteena toimii niukasti valaistu ja yksivärinen siniharmaa huone. Huoneessa esiintyy myöskin siniharmaalla vartalomaalilla värjätyt kaljut ihmishahmot, jotka tekevät hidastettuja akrobaattisia liikkeitä, levitoivat ilmassa tai vajoavat hitaasti lattian läpi. Yhden hahmon päästä alkaa hitaasti kasvaa verisuonia muistuttava kasvi, ja muut hahmot alkavat liikkua nelinkontin päätään edestakaisin keinutellen. Yhden hahmon korvasta tartutaan ja siitä vetämällä tämän päästä irtoaa kuution muotoinen lohko, ja kamera zoomaa paljastuneeseen aivokudokseen. Sieltä paljastuu pieni pitkäraajainen ja silmätön nukkehahmo, joka juoksee pois huoneen lattian poikki. Se jakautuu ja sen kloonit tarttuvat hampaillaan ihmishahmojen kasvoihin ja jäävät niihin roikkumaan. Video päättyy kuviin sykkivistä ja pyörivistä spiraaleista.


title: Schism

text: Videolla esiintyi ja sen tekemiseen osallistui taideteatteri Osseus Labyrinth. He myös kiersivät esiintymässä osana Toolin lavashow'ta vuoden 2001 Tool-kiertueella Yhdysvalloissa ja Euroopassa. Musiikkivideota myös esitettiin kyseisellä kiertueella taustakankaalle heijastettuna Toolin jäsenten pitäessä soittotaukoa.


title: Schism

text: "Schismille" myönnettin tammikuussa 2002 parhaan metallikappaleen Grammy-palkinto. Kategoriassa palkinnosta kilpailleet yhtyeet, Black Sabbath, Slayer, Slipknot ja System of a Down, olivat kaikki Toolia tunnetumpia. Yhtye oli paikalla palkintoseremoniassa noutamassa palkintoa itselleen.


title: Tšaikovski (kaupunki)

text: Tšaikovski () on kaupunki Permin aluepiirissä Venäjällä. Se sijaitsee Kaman muodostaman Votkinskin tekojärven suulla lähellä Udmurtian rajaa 260 kilometriä Permistä lounaaseen. Kaupunki on Tšaikovskin piirin keskus. Siellä on Agryzin ja Družininon väliseltä rautatieltä Armjazissa haarautuvan sivuradan pääteasema Saigatka. Asukkaita on 82 900 henkeä (vuonna 2008).


title: Tšaikovski (kaupunki)

text: Tšaikovski on saanut alkunsa Votkinskin vesivoimalan rakentamisen yhteydessä vuonna 1955 perustetusta taajamasta. Vuonna 1962 siitä tuli kaupunki. Se on nimetty Votkinskissa syntyneen säveltäjä Pjotr Tšaikovskin mukaan. Kaupungissa on vesi- ja lämpövoimalan lisäksi tekstiili-, kemian, puunjalostus- ja konepajateollisuutta.


title: Erik Holmgren

text: Erik Holmgren (s. 17. joulukuuta 1964 Porvoo) on suomalainen uransa lopettanut jalkapalloilija. Pelipaikaltaan hän oli keskuspuolustaja.


title: Erik Holmgren

text: Holmgren edusti juniorivuotensa Porvoon Akillesta. 17-vuotiaana hän siirtyi helsinkiläiseen Pallokerho-35:een, josta hän jatkoi yhden kauden jälkeen Helsingin Jalkapalloklubiin. Puolustajana pelanneesta Holmgrenista tuli HJK:n alakerran lukko hänen pelatessaan seurassa 1983–1988. Hän nousi maajoukkueeseen ja voitti kolme mestaruutta 1985, 1987 ja 1988. Kolmannen mestaruuden jälkeen Holmgren päätti siirtyä ruotsalaiseen GAIS:iin, jota hän edusti viiden vuoden ajan sekä Allsvenskanissa että 1. divisioonassa.


title: Erik Holmgren

text: Hän palasi takaisin Suomeen 1994, jolloin hän liittyi Finnairin Palloilijoiden riveihin. Kahden kauden jälkeen Holmgren ilmoitti jo lopettavansa, mutta siirtyikin Kakkosessa pelaavaan PK-35:een. Hän oli mukana nostamassa seuraa Veikkausliigaan 1998 ja voittamassa FC Jokereiksi muuttuneessa seurassa Suomen Cupia 1999. Holmgren pelasi urallaan 189 pääsarjaottelua Suomessa.


title: Erik Holmgren

text: Holmgren edusti maajoukkuetta vuosina 1986–1995 yhteensä 60 maaottelussa.


title: Petri Juutilainen

text: Petri Juutilainen (s. 1953) on Tampereella asuva pasunisti ja big band -kapellimestari. Juutilainen on toiminut muun muassa Pirkanmaan musiikkiopiston pop/jazz-linjan rehtorina, Helsingin poliisisoittokunnan kapellimestarina ja UMO Jazz Orchestran pasunistina. Nykyisin Juutilainen toimii Nokia Big Bandin johtajana ja vierailee kapellimestarina useissa kotimaisissa sinfoniaorkestereissa. Lisäksi hän on toiminut Ilkka Alanko Orchestran kapellimestarina, ja tehnyt yhteistyötä mm. Anssi Tikanmäen ja Pentti "Baby Boy" Varhaman kanssa.


title: Pakokaasuahdin

text: Pakokaasuahdin tarkoittaa seuraavia asioita:


title: Tšapajevsk

text: Tšapajevsk () on kaupunki Samaran alueella Venäjällä. Se sijaitsee Volgaan laskevan Tšapajevka-joen (entinen Motša) 45 kilometriä Samarasta lounaaseen. Asukkaita on 73 300 henkeä (vuonna 2010).


title: Tšapajevsk

text: Paikkakunta on saanut alkunsa vuosina 1909–1911 rakennetun räjähdysainetehtaan asutuksesta. Vuonna 1912 sinne valmistui kemian tehdas. Vuonna 1927 taajamasta tuli kaupunki nimellä "Trotsk" (Lev Trotskin mukaan). Vuonna 1929 se nimettiin uudelleen Tšapajevskiksi Vasili Tšapajevin muistoksi.


title: Tšapajevsk

text: Kemiallisten aseiden ja lannoitteiden tuotannon seurauksena Tšapajevsk on yksi Venäjän saastuneimmista kaupungeista.


title: Tšapajevsk

text: Kaupungin läpi kulkee Moskovan ja Samaran välinen rautatie. Rautatieliikennettä palvelee kaupungissa oleva Tšapajevskin asema.


title: Ahjon koulu

text: Ahjon koulu on Keravalla Ahjon kaupunginosassa sijaitseva peruskoulu, joka rakennettiin vuonna 1990. Koulu toimii osoitteessa Ketjutie 2. Koulussa on noin 320 oppilasta ja annetaan opetusta vuosiluokille 1–6. Kouluun on myös yhdistetty päiväkoti Aarre.


title: Ahjon koulu

text: Ahjon koulu toimii varsinaisina vaalipäivinä Keravan kaupungin Ahjon ja Kaskelan äänestysalueiden (alueet 9 ja 13) äänestyspaikkana.


title: Tšaplygin

text: Tšaplygin () on kaupunki Lipetskin alueella Venäjällä. Se sijaitsee Donin vesistöön kuuluvien Rjasa-jokien yhtymäpaikassa 85 kilometriä Lipetskistä pohjoiseen. Kaupunki on Tšaplyginin piirin keskus. Siellä risteytyvät Bogojavlenskiin, Trojekurovoon ja Lev Tolstoihin johtavat rautatiet (Ranenburgin asema). Asukkaita on 13 200 henkeä (vuonna 2008).


title: Tšaplygin

text: 1600-luvun loppupuolella paikalle syntyi Slobodskojen kylä. Vuonna 1695 sinne rakennettiin Pietari I:stä varten puinen matkapalatsi. 1700-luvun alussa pystytettiin pieni hollantilaistyyppinen linnoitus, joka sai nimen "Oranienburg". Kansan suussa nimi muovautui muotoon "Ranenburg". Vuonna 1702 Pietari I lahjoitti paikkakunnan Aleksandr Menšikoville, joka myöhemmin asui siellä karkotettuna. Vuonna 1778 Ranenburgista tuli kaupunki ja Rjazanin lääniin kuuluneen kihlakunnan keskus. Vuonna 1948 kaupunki sai nimen Tšaplygin siellä syntyneen akateemikko Sergei Tšaplyginin mukaan.


title: Tšaplygin

text: Nykyään Tšaplyginissa on elintarviketeollisuutta ja konepaja. Nähtävyyksiä ovat klassistinen Kolminaisuuden katedraali (1818), 1700-luvun lopussa rakennettu Kristuksen taivaaseen astumisen kirkko, entiset kymnaasi- ja opistorakennukset sekä kauppiastalot. Menšikovin talossa toimii kotiseutumuseo.


title: Iivi Anna Masso

text: Iivi Anna Masso (s. 31. toukokuuta 1967 Tallinna, Viro) on valtiotieteiden tohtori ja politiikan tutkija.


title: Iivi Anna Masso

text: Valtiotieteiden tohtori Masso on suorittanut maisterintutkinnon filosofiasta Helsingin yliopistossa vuonna 1997 ja tutkinnon politiikan tutkimuksesta Central European Universityssa Budapestissa 2002. Hän väitteli tohtoriksi Helsingin yliopistossa vuonna 2006. Hän on ollut vierailevana tutkijana New Yorkissa vuoden ajan ja määräaikaisena tutkijana Helsingin yliopistossa. Masso on perehtynyt tutkijana muun muassa poliittiseen filosofiaan, liberalismiin, demokratian teoriaan, feminismiin, Hannah Arendtiin, totalitarismiin ja monikulttuurisuuteen. Nykyisin Masso työskentelee yrittäjänä muun muassa poliittisena asiantuntijana, luennoitsijana ja vapaana kirjoittajana.


title: Iivi Anna Masso

text: Masso kirjoitti Vasemmistoliiton vuoden 2002 demokratiapamfletin. Masso oli vuoden 2008 kuntavaaleissa Helsingissä Kokoomuksen ehdokkaana. Masso on ollut "Helsingin Sanomien" HS-raadin jäsen.


title: Iivi Anna Masso

text:
Iivi Anna Masso oli kansainvälisen ulko- ja turvallisuuspoliittisen "Diplomaatia"-aikakauslehden päätoimittaja 2010–2012. Masso toimi Viron presidentin Toomas Hendrik Ilveksen neuvonantajana vuosina 2013–2015.
Masso joutui jättämään tehtävänsä maaliskuussa 2015, kun hän oli väittänyt Twitterissä Yleisradiolla työskentelevän toimittaja Risto Vuorisen levittävän venäläistä propagandaa ja kehotti ettei Vuoriselle annettaisi Virossa haastatteluja.


title: Iivi Anna Masso

text: Masso on toiminut myös Eestin Päevalehden, Postimees-lehden ja Uuden Suomen kolumnistina ja YLE:n radiotoimittajana.


title: Iivi Anna Masso

text: Masso syntyi tallinnalaiseen arkkitehtiperheeseen. Koska hän ei halunnut opiskella neuvostoliittolaisessa yliopistossa, hän oli lukion jälkeen useita vuosia töissä ennen kuin sai 1990-luvun vaihteessa stipendin ja mahdollisuuden päästä kokoaikaisesti opiskelemaan Helsingin yliopistoon. Masso avioitui vuonna 1993. Masso on Suomen kansalainen vuodesta 2001. Masso on maailmankatsomukseltaan liberaali ja uskonnoltaan omin sanoin "protestanttinen ateisti", ja hänen perheensä on ollut uskonnoton usean sukupolven ajan.


title: Iivi Anna Masso

text: Masso on väitöskirjassaan sekä opettajana yliopistolla 2000-luvulla perehtynyt nykyajan angloamerikkalaiseen liberaaliin teoriaan, feministiseen teoriaan, deliberatiivisen demokratian teoriaan. Hän on tutkinut radikaalin ja osallistuvan demokratian teorioita, mutta osoittaa väitöskirjassaan, että ilman perusliberalismin vahvaa yksilönvapauksien suojaa demokratiaa ei voida muuttaa tasa-arvoisemmaksi. Tällä on väliä myös monikultuurisuus-keskustelun kannalta, jossa ryhmäkohtaisten oikeuksien puolustaminen on joutunut monin paikoin ristiriitaan tasa-arvoisten yksilönoikeuksien puolustamisen kanssa (etenkin, kun kysymys on naisten, lasten ja erilaisten vähemmistöjen asemasta). Tästä näkökulmasta käsin Masso on julkisissa kirjoituksissaan arvostellut ”dogmaattiseksi muuttunutta monikulttuurisuusoppia”, jonka mukaan ”kaikki kulttuurit ja maailmankatsomukset ovat tasavertaisia keskenään, eikä varsinkaan länsimaisia arvoja saa pitää muita vaihtoehtoja parempina.” Masson mukaan rasismiksi luokitellaan usein rotuun perustuvan halveksunnan ja syrjinnän lisäksi myös länsimaista poikkeavien kulttuuristen käytäntöjen ja uskonnollis-poliittisten oppien arvostelu. Tällainen käsitys kostautuu niille vähemmistöjen jäsenille, jotka haluaisivat hyötyä länsimaiden tarjoamasta tasa-arvosta. Masson mukaan uskonnon ja kulttuurin nimellä kulkevien oppien arvostelu on hienostuneille länsimaalaisille vaikeampaa kuin puhtaasti poliittisten aatteiden. Masso puolustaa liberaaleja arvoja johdonmukaisesti, rippumattomana puoluepoliittisista kiistoista ja ideologisista trendeistä. Hän on profiloitunut myös asiantuntijana muun muassa ulkopolitiikassa, jossa hän puolustaa länsimaisia arvoja ja länsimaiden tiivistä yhteistyötä; sekä informaatiovaikuttamisen, vihapuheen, sananvapauden ja hybridiuhkien alueella.


title: Snorkkelit

text:
Snorkkelit (engl. "Snorks") on Yhdysvaltojen ja Belgian yhteistyöllä tuotettu animaatiosarja. Sarjaa esitettiin ensi kerran Yhdysvalloissa syyskuussa vuonna 1984 ja sen esitys päättyi lopulta joulukuussa 1988.
Kuusi lyhyttä Snorkkelit-tarinaa julkaistiin suomeksi tekstitettyinä runsaan tunnin mittaisella VHS-videokasetilla. "Video-oppaassa" vuodelta 1994 Bello Romano antaa koosteelle kaksi tähteä viidestä, mikä vastaa sanallista arviota ”keskinkertainen”.


title: Jääkiekon SM-sarjakausi 1932–1933

text: Jääkiekon SM-kilpailu vuonna 1933 oli viimeinen cup-muotoisena pelattu jääkiekon SM-kilpailu. Joukkueita oli myös ennätysvähän: neljä kahdesta kaupungista, jolloin mestaruuden ratkaisemiseenkin tarvittiin vain kolme ottelua.


title: Jääkiekon SM-sarjakausi 1932–1933

text: HSK ja HJK finaaliin.


title: Jääkiekon SM-sarjakausi 1932–1933

text: Helsingfors Skridskoklubb voitti Suomen mestaruuden.


title: Jääkiekon SM-sarjakausi 1932–1933

text: Bruno Lauren, Rolf Lauren, Bertel Lindroos, Björn Löfgren, Karl Malmstrom (mv), Harald Mellin, Gösta Sederlof, Edmund Sjöberg ja Harald Sundqvist.


title: Lev Tolstoi (taajama)

text: Lev Tolstoi () on taajama Lipetskin alueella Venäjällä. Se on Lev Tolstoin piirin keskus. Siellä risteytyvät Trojekurovoon, Tšaplyginiin, Jeletsiin ja Volovoon johtavat rautatiet (Lev Tolstoin asema). Asukkaita on 9 000 henkeä (vuonna 2002).


title: Lev Tolstoi (taajama)

text: Taajama on saanut alkunsa vuonna 1890 perustetusta Astapovon rautatieasemasta. Kirjailija Leo Tolstoi kuoli asemalla 20. marraskuuta 1910. Vuonna 1918 asema ja taajama saivat hänen mukaansa nimen Lev Tolstoi. Vuonna 1946 asemalle avattiin Tolstoille omistettu museo.


title: Poliisiopisto (animaatiosarja)

text:
Poliisiopisto ("Police Academy: The Animated Series") on Ruby Spearsin ja Warner Bros. Animationin tuottama animaatiosarja. Sarjaa esitettiin ensi kerran Yhdysvalloissa syyskuussa vuonna 1988 ja sen esitys päättyi syyskuussa 1989, oli tuotettu yhteensä 64 jaksoa.
Suomenkielisen Poliisiopisto-animaatiosarjan jälkiäänitti Finn-Kasper, Matti Ranin ky.


title: Poliisiopisto (animaatiosarja)

text: "Video-oppaassa" vuodelta 1994 Asko Alanen sanoo piirrossarjan olevan heppoisesti toteutettu ja lattean kiltti. Hän antaa niiden VHS-tallenteelle yhden tähden viidestä, mikä vastaa sanallista arviota ”huono”.


title: Luis Van Rooten

text: Luis Van Rooten (oik. Luis D'Antin Van Rooten 29. marraskuuta 1906 México, Meksiko – 17. heinäkuuta 1973) oli yhdysvaltalainen näyttelijä.


title: Luis Van Rooten

text: Van Rooten muistetaan erityisesti radionäyttelijänä. Nimirooli hänellä oli vuonna 1944 ABC:n esittämässä "The Adventures of Nero Wolfe" -kuunnelmasarjassa. Lisäksi hän vieraili usein muun muassa sarjoissa "Box 13", "Bulldog Drummond", "Chandu the Magician", "The Damon Runyon Theater", "Escape", "John's Other Wife", ja X Minus One.


title: Luis Van Rooten

text: Van Rootenin ensimmäinen elokuvarooli oli vuonna 1944 elokuvassa "Hitler & kumpp", jossa hän esitti Heinrich Himmleriä. Hän esitti Himmleriä myös viimeiseksi jääneessä elokuvassaan "Operaatio Eichmann" vuonna 1961. Ääninäyttelijänä Van Rooten oli Disneyn 1950 tuottamassa animaatioelokuvassa Tuhkimo, jossa hän esitti kuninkaan ja suurherttuan roolit.


title: Wayne Primeau

text: Wayne Primeau (4. kesäkuuta 1976, Scarborough, Ontario) on kanadalainen ammattilaisjääkiekkoilija. Hän pelasi viimeksi NHL-joukkue Toronto Maple Leafsissä. Hän on Keith Primeaun nuorempi veli.


title: Wayne Primeau

text: Wayne Primeau pelasi ensimmäisellä kaudella joukkueessa Owen Sound Platers (OHL). Hän pysyi Platersissa kolme vuotta (1992–1995).


title: Wayne Primeau

text: Buffalo Sabres varasi hänet NHL:ään ensimmäisellä kierroksella numerolla 17. Hän teki ensimmäisen NHL-maalinsa New Jersey Devilsin maalivahdin Martin Brodeurin vartioimaan maaliin. Hänet palkattiin Tampa Bay Lightningiin vuonna 2000 ja 1. helmikuuta 2001 Pittsburgh Penguinsiin.


title: Wayne Primeau

text: Primeau hankittiin San Jose Sharksiin 11. maaliskuuta 2003. Hänet palkkasi Boston Bruins 30. lokakuuta 2005. Vuosina 2006–2009 hän pelasi Calgary Flamesissa. Heinäkuussa 2009 Calgary myi hänet Toronto Maple Leafsiin, josta seura sai vaihdossa Colin Stuartin ja Anton Strålmanin.


title: Khaled Souissi

text: Khaled Souissi (, s. 20. toukokuuta 1985) on tunisialainen jalkapalloilija, pelipaikaltaan puolustaja. Hän edustaa Ranskan Tunisian pääsarjassa Gafsaa.


title: Khaled Souissi

text: Souissi edusti junioritasolla ES Jerba Midounia, josta hän siirtyi 20-vuotiaana Club Africainiin. Hän edusti joukkuettaan kuuden kauden verran, pelaten yhteensä 112 Tunisian pääsarjaottelua. Tuona aikana hän voitti maansa mestaruuden kaudella 2007–2008.


title: Khaled Souissi

text: Heinäkuussa 2011 Souissi siirtyi Ranskan Ligue 2:ssa pelanneeseen AC Arlesiin kahden vuoden mittaisella sopimuksella. Huhtikuussa 2012 Arles kuitenkin purki Souissin sopimuksen.


title: Khaled Souissi

text: Souissi palasi heinäkuussa 2012 takaisin Club Africainiin kolmen vuoden sopimuksella.


title: Khaled Souissi

text: Souissi pelasi ensimmäisen maaottelunsa Ghanaa vastaan 19. marraskuuta 2008. Maajoukkueessa hän pelasi keskuspuolustajan sijasta oikean laitapuolustajan roolia Humberto Coelhon valmennusaikana. Souissi pelasi ensimmäiset arvokisansa vuoden 2010 Afrikan-kisoissa, jossa hän pelasi kahdessa ottelussa täydet minuutit. Kisojen aikana Souissia peluutettiin karsintojen tapaan laitapuolustajana.


title: Tšebarkul

text: Tšebarkul () on kaupunki Tšeljabinskin alueella Venäjällä. Se sijaitsee Etelä-Uralilla Tšebarkul-järven rannalla 78 kilometriä Tšeljabinskista länteen. Kaupunki on Tšebarkulin piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Sen kautta kulkee Tšeljabinskin ja Berdjaušin välinen rautatie (Tšebarkulin asema). Asukkaita on 42 338 henkeä (vuonna 2010).


title: Tšebarkul

text: Vuonna 1736 venäläiset perustivat paikkakunnalle baškiirien vastaista rajaa suojanneen linnoituksen. Sen nimitys perustuu turkkilaisiin sanoihin "tšebar" ”kirjava” ja "kul" ”järvi”. Vuonna 1951 Tšebarkulista tuli kaupunki. Nykyisin siellä on mm. metalli- ja konepaja- sekä elintarviketeollisuutta. Kaupungin lähellä sijaitsee Kisegatšin kylpylä.


Ihmisen polveutuminen ja sukupuolivalinta () on Charles Darwinin 1870–1871 julkaistu tietokirja. Teos on ilmestynyt suomeksi vuonna 2015 Anto Leikolan kääntämänä. Kirjassa Darwin tarkasteli seksuaalivalinnan näkökulmasta ihmisen evoluutiota apinoiden kaltaisista eläimistä. Ennen kirjan julkaisua Darwin oli pelännyt julkaisun lisäävän hänen näkemyksiinsä kohdistuneita ennakkoluuloja. Kuitenkin "Lajien synty" -teoksen saama myönteinen kohtelu etenkin nuoremmilta tutkijoilta sai aikaan sen, että Darwin päätti julkaista teoksensa.


title: Cooktown–Laura Railway

text: Cooktown–Laura Railway oli rautatie Queenslandin osavaltiossa Australiassa. Se yhdisti sisämaassa sijaitsevan pienen Lauran Cooktownin satamakaupunkiin. Alun perin rautatietä oli tarkoitus jatkaa Laurasta edelleen Palmerin kultakentille, mutta osuus jätettiin rakentamatta.


title: Cooktown–Laura Railway

text: 1870-luvulla Queenslandin Palmerin alueella tehtiin kultalöytö, ja Queenslandin hallitus päätti rakentaa rautatien Cooktownista Palmeriin. Ratalinjalla tehtiin tarvittavat mittaustyöt vuonna 1879. Rautatien rakentaminen aloitettiin 4. huhtikuuta 1884,ja 48 kilometrin mittainen rataosuus Cooktown–Palmer Road avattiin liikenteelle 30. marraskuuta 1885. Palmer Roadin ja Lauran välinen osuus avattiin liikenteelle 8. lokakuuta 1888.


title: Cooktown–Laura Railway

text: Rautatien jatkaminen Laurasta Palmerin kultakentille Maytowniin edellytti Normabyjoen ylittävän sillan rakentamista. Silta rakennettiin vuonna 1890, mutta tällöin kultaesiintymät olivat jo ehtymässä, joten hallitus päätti keskeyttää rautatien rakentamisen vuonna 1892. 12 500 puntaa maksaneen sillan ylitti ainoastaan yksi koejuna.


title: Cooktown–Laura Railway

text: Queenslandin hallitus päätti sulkea rataosuuden liikenteeltä 31. tammikuuta 1903. Samana vuonna rataosuus vuokrattiin kaupungille nimelliseen yhden punnan viikkohintaan. Jo vuotta myöhemmin hallitus otti ratalinjan uudelleen haltuunsa, ja vuonna 1916 rataosalla aloitettiin henkilöliikenne kiskoautoilla. Viimeinen rautatien seitsemästä alkuperäisestä veturista romutettiin 1927, ja liikennettä hoidettiin kahdella RM80-kiskoautolla, jotka saivat nimikseen "Captain Cook" ja "Endeavour".


title: Cooktown–Laura Railway

text: Parlamentti päätti vuonna 1960 lopettaa liikenteen Cooktown–Laura Railwaylla, ja rautatie kalustoineen myytiin romuksi ja purettiin vuonna 1961.


title: Cooktown–Laura Railway

text: Nykyisin Cooktownin rautatieaseman omistaa Cooktown Creative Arts Association.


title: Nellyville

text: Nellyville on rap-artisti Nellyn toinen studioalbumi, joka julkaistiin vuonna 2002. Albumi nousi Billboard-listan kärkeen, koska sitä myytiin 714 000 kappaletta ensimmäisellä viikolla. Albumi voitti myös Grammyn vuonna 2003 parhaana rap-levynä.


title: Kielletty hedelmä (elokuva)

text: Kielletty hedelmä on suomalainen vuonna 2009 valmistunut Dome Karukosken ohjaama ja Aleksi Bardyn käsikirjoittama elokuva.


title: Kielletty hedelmä (elokuva)

text: Elokuva kertoo kahdesta vanhoillislestadiolaisesta nuoresta tytöstä Raakelista ja Mariasta, jotka lähtevät kesäksi Helsinkiin kokeilemaan erilaista elämää kuin mihin ovat tottuneet. Maalaistalossa, isossa lestadiolaisperheessä kasvaneet tytöt saavat kokea millaiselta vapaus tuntuu. Elokuva on kasvutarina ja kuvaus elämänvalinnoista uskonnollisuuden ja vapauden ristipaineessa.


title: Kielletty hedelmä (elokuva)

text: Elokuva on kuvattu Pohjois-Pohjanmaalla Limingassa ja Kempeleessä sekä Helsingissä.


title: Kielletty hedelmä (elokuva)

text: Elokuva sai parhaan naissivuosan (Amanda Pilke) Jussi-palkinnon vuonna 2010. Lisäksi elokuva oli ehdolla vuoden parhaaksi elokuvaksi.


title: Rebirth (Lil Waynen albumi)

text: Rebirth on rap-artisti Lil Waynen seitsemäs studioalbumi. Albumi julkaistiin 2. helmikuuta 2010. Albumi myi julkaisuviikollaan 176 000 kappaletta Yhdysvalloissa ja se sijoittui Billboard 200 -listan toiselle sijalle. Kanadan Canadian Albums Chart -listalla sijoituksena oli puolestaan viides sija. Hyvistä listasijoituksista huolimatta albumi sai paljon negatiivista palutetta kriitikoilta. Albumi on myynyt 500 000 kappaletta ja se on ylittänyt kultarajan.


title: Rebirth (Lil Waynen albumi)

text: Albumin ensimmäinen single "Prom Queen" julkaistiin 27. tammikuuta 2009. Se sijoittui Yhdysvaltain Billboard Hot 100 -listan 15. sijalle. Toinen single "On Fire" julkaistiin 3. joulukuuta 2009. Se menestyi edeltäjäänsä heikommin ja sijoittui Billboard Hot 100 -listan 62. sijalle. Albumin kolmas ja viimeinen single "Drop the World" julkaistiin 22. joulukuuta 2009. Kappaleella vierailee rap-artisti Eminem ja sen sijoituksena oli Billboard Hot 100 -listan 18. sija. "Drop the World" on myynyt platinaa.


title: Tšekalin

text: Tšekalin () on kaupunki Tulan alueen Suvorovin piirissä Venäjällä. Se sijaitsee Okan vasemmalla rannalla 106 kilometriä Tulasta länteen. Rakenteilla olevaa Ingušetian pääkaupunkia Magasia lukuun ottamatta Tšekalin on Venäjän pienin kaupunki. Vuonna 2007 asukkaita oli 1 000 henkeä.


title: Tšekalin

text: Iivana IV perusti paikalle vuonna 1565 Lihvin-nimisen linnoituksen. Vuonna 1776 siitä tuli kaupunki ja Kalugan lääniin kuuluneen kihlakunnan keskus. Toisen maailmansodan aikana vuoden 1941 lokakuusta joulukuuhun se oli saksalaisten miehittämä. Vuonna 1944 kaupunki sai nimen Tšekalin saksalaisten teloittaman 16-vuotiaan partisaanin Aleksandr Tšekalininin muistoksi.


title: Uskelan vaakuna

text: Uskelan kunnanvaakuna on saanut aiheensa Uskelan historiasta. Häränsarvet viittaavat vetohärkiin, joilla aikanaan oli pitkään tärkeä osa pitäjän maanviljelyksessä. Lilja symboloi Neitsyt Mariaa.


title: Uskelan vaakuna

text: Vaakunan on suunnitellut Gustaf von Numers, ja se vahvistettiin käyttöön 23. elokuuta 1952. Vaakunan selitys on ”punaisessa kentässä kaksi hopeista, paaluittaista häränsarvea, joiden välissä kultalilja”. Vaakuna muuttui epäviralliseksi kotiseutuvaakunaksi 1967 Uskelan liityttyä osaksi Salon kaupunkia.


title: Ahmattiankeriaat

text: Ahmattiankeriaat (Saccopharyngidae) on valtamerisen syvissä vesissä tavattava ahmattiankeriaskaloihin kuuluva heimo.


title: Ahmattiankeriaat

text: Ahmattiankeriaisiin kuuluu noin 10 lajia yhdessä suvussa. Lajeja ovat muun muassa ahmattiankerias ("Saccopharynx ampullaceus") ja siima-ahmattiankerias ("Saccopharynx schmidti"). Lajit voivat saavuttaa jopa kahden metrin pituuden, josta pitkän ja ohuen siimamaisen pyrstön osuus on suuri. Pyrstön päässä voi olla myös luminoivia elimiä. Pää ahmattiankeriaslajeilla on suurikokoinen ja kita ulottuu hyvin pitkälle pienten silmien taakse. Suussa on kolme tai neljä riviä teräviä kaartuvia hampaita. Koiraiden hajuaistielimet ovat hyvin kehittyneet ja ruuansulatuselimet ovat alkeelliset.


title: Ahmattiankeriaat

text: Ahmattiankeriaiden heimoon kuuluvia lajeja tavataan Atlantin, Intian valtameren ja Tyynenmeren alueilta. Ne elävät syvissä vesissä 1 000–3 000 metrin syvyydessä merenpinnasta. Niiden ravintoa ovat pääasiassa kalat ja ne voivat syödä hyvin kookkaitakin saaliita suuren kitansa ja venyvän vatsalaukkunsa ansiosta.


title: Loudon Wainwright III

text: Loudon Snowden Wainwright III (s. 5. syyskuuta 1946) on yhdysvaltalainen laulaja-lauluntekijä, folk-laulaja, humoristi ja näyttelijä. Hän on Rufus Wainwrightin ja Martha Wainwrightin isä ja folk-laulaja Kate McGarriglen entinen aviomies.


title: Loudon Wainwright III

text: Wainwright syntyi Chapel Hillissä, Pohjois-Carolinassa ja vietti lapsuutensa Bedfordissa, Westchesterin piirikunnassa New Yorkissa sekä Beverly Hillsissä Kaliforniassa. Hänen isänsä Loudon Wainwright, Jr. työskenteli Life-lehden kolumnistina ja toimittajana. Wainwrightin sisko Sloan Wainwright on myös laulaja.


title: Loudon Wainwright III

text: Wainwrightin mukaan hän sai innostuksensa musiikin soittamiseen nähtyään Bob Dylanin esiintyvän Newport Folk Festivalilla vuonna 1962. Hän aloitti näyttelijänopinnot Pittsburghissa, mutta keskeytti ne 1967. Wainwright sai ensimmäisen levytyssopimuksena Atlantic Recordsin kanssa vuonna 1969, ja hänen esikoisalbuminsa ilmestyi vuotta myöhemmin.


title: Loudon Wainwright III

text: Wainwrightille ovat tyypillisiä humoristiset, nokkelat ja tunnustukselliset sanoitukset, joissa hän käsittelee mm. perhe-elämäänsä. Hänet tunnetaan parhaiten vuoden 1972 hitistään "Dead Skunk (in the Middle of the Road)" sekä kolmen jakson verran M*A*S*H-televisiosarjassa näyttelemästään Kapteeni Calvin Spaldingista ("laulava kirurgi"). Wainwright on levyttänyt yli 20 albumia. Näistä "High Wide & Handsome" (2009) voitti folk-Grammyn vuonna 2010, minkä lisäksi myös albumit "I'm Alright" (1985) ja "More Love Songs" (1986) ovat olleet ehdokkaana.


title: Loudon Wainwright III

text: Wainwright on näytellyt myös televisiosarjassa Undeclared, minkä lisäksi hänet on nähty mm. elokuvissa Lentäjä (The Aviator), Big Fish, Elizabethtown, 40 v. ja neitsyt (The 40-Year-Old Virgin) sekä Paksuna (Knocked Up), jonka musiikin hän myös sävelsi.


title: Ylijoki

text: Ylijoki voi tarkoittaa seuraavia:


title: Country Grammar

text: Country Grammar on rap-artisti Nellyn ensimmäinen studioalbumi. Albumi julkaistiin vuonna 2000. Albumi menestyi erittäin hyvin. Se nousi Billboard 200 -listan sijalle 3 ja myöhemmin ykköspaikalle.


title: Eero Laine

text: Eero Laine on seuraavien merkittävien henkilöiden nimi:


title: Eero Laine (ampumahiihtäjä)

text: Eero Johannes Laine (7. tammikuuta 1926 Tammela – 23. lokakuuta 1998 Turku) oli suomalainen ampumahiihtäjä.


title: Eero Laine (ampumahiihtäjä)

text: Laine kilpaili Squaw Valleyn 1960 olympialaisissa, missä ampumahiihto oli ensimmäistä kertaa olympialaisten ohjelmassa. Hän sijoittui 20 kilometrin kilpailussa 15:nneksi. Kansainvälisen sotilasurheiluliiton (CISM) mestaruuskilpailuissa hän sijoittui parhaimmillaan seitsemänneksi. Puolustusvoimain mestaruuden hän voitti vuosina 1953, 1955 ja 1957 sekä ikämiesten Suomen mestaruuden vuonna 1961.


title: Eero Laine (ampumahiihtäjä)

text: Eero Laine kilpaili ampumahiihdon lisäksi suunnistuksessa, jossa hän voitti mm. Puolustusvoimien mestaruuden suunnistuksen joukkuekilpailussa. Ylivääpeli Laine toimi Porin prikaatin aliupseerikoulun vääpelinä vuonna 1963, jolloin hän antoi haastattelun Yleisradiolle. Hän koulutti aliupseerikoulussa maineikkaita urheilijoita mainiten haastattelussa mm. jääkiekkomaalivahti Urpo Ylösen.


title: Eero Laine (ampumahiihtäjä)

text: Eero Laine edusti seuratasolla Tammelan Ryskettä, Ounasvaaran Hiihtoseuraa, Säkylän Urheilijoita, Turun Urheiluliittoa ja Maarian Mahtia. Hän istui Suomen Hiihtoliiton liittovaltuustossa vuosina 1973–1983.


title: Tommi Grönlund

text: Tommi Grönlund (s. 9. joulukuuta 1969 Helsinki) on entinen suomalainen jalkapalloilija. Hän oli pelipaikaltaan keskikenttäpelaaja.


title: Tommi Grönlund

text: Grönlund nousi Helsingin Jalkapalloklubin edustusjoukkueensa kaudella 1992. Ensimmäisen pääsarjaottelunsa Grönlund pelasi HJK:ssa Rovaniemen Palloseuraa vastaan 26. huhtikuuta 1992. Ensimmäisen maalinsa hän teki jo saman kauden kesäkuussa MyPaa vastaan. Kauden päätteeksi Grönlund voitti heti ensimmäisellä kaudellaan Suomen mestaruuden. Kolmen seuraavan kauden aikana HJK sijoittui SM-pronssille. Grönlund oli mukana myös voittamassa ensimmäistä liigacupia 1994 sekä Suomen cupia 1994 ja 1996. Lähes putoamiseen päättyneen kauden 1996 jälkeen Grönlund siirtyi tanskalaiseen Viborgiin. Lyhyen Ljungskilessa vietetyn lainapestin jälkeen Grönlund siirtyi Allsvenskanissa pelanneeseen Trelleborgiin.


title: Tommi Grönlund

text: Grönlund pelasi Trelleborgissa neljä vuotta kunnes seura kauden 2001 jälkeen putosi sarjasta. Grönlund siirtyi loppukaudeksi skotlantilaiseen Heartsiin, mutta hyvistä otteista huolimatta jatkosopimusta ei syntynyt Heartsin ajauduttua talousvaikeuksiin. Skotlannista Grönlund palasi kahdeksi kaudeksi takaisin Ruotsiin Helsingborgiin. Lopulta Grönlund palasi Suomeen HJK:iin vielä yhdeksi kaudeksi.


title: Tommi Grönlund

text: Kaikkiaan Grönlundille kertyi 131 ottelua ja 16 maalia Veikkausliigassa. Maajoukkueessa hän esiintyi 36 kertaa.


title: Tommi Grönlund

text: Pelaajauran jälkeen Grönlund on toiminut muun muassa kommentaattorina Canal+-kanavalla.


title: Eero Laine (soutaja)

text: Eero Johannes Laine (s. 17. syyskuuta 1933 Turku) on entinen suomalainen soutaja.


title: Eero Laine (soutaja)

text: 185 senttimetriä pitkä Laine edusti Suomea Rooman 1960 olympialaisten perämiehettömässä nelosessa. Joukkue, johon kuuluivat myös Eero Laineen veljet Pertti ja Heikki Laine sekä Arto Nikulainen, karsiutui alkuerissä. EM-kilpailuissa Eero Laine saavutti seitsemännen sijan vuonna 1958.


title: Eero Laine (soutaja)

text: Turun Yliopiston Soutajia edustanut ”Mela” Laine voitti Suomen mestaruuden perämiehettömässä nelosessa vuosina 1958 ja 1960. Hän on toiminut myös seuransa soutuvalmentajana ja puheenjohtajana.


title: Eero Laine (soutaja)

text: Laine väitteli vuonna 1978 kasvatustieteiden tohtoriksi aiheenaan vieraan kielen opiskelumotivaatio Suomessa. Hän on työskennellyt muun muassa Jyväskylän yliopistossa kielipedagogiikan apulaisprofessorina vuosina 1982–1996.


title: Pentti Taskinen

text: Pentti August Taskinen (26. toukokuuta 1929 Kuopio – 18. joulukuuta 1973 Tohmajärvi) oli suomalainen ampumahiihtäjä.


title: Pentti Taskinen

text: Taskinen kilpaili Squaw Valleyn 1960 olympialaisissa, missä ampumahiihto oli ensimmäistä kertaa olympialaisten ohjelmassa. Hän sijoittui 20 kilometrin kilpailussa 18:nneksi. Hän kilpaili myös vuoden 1959 MM-kilpailuissa. Hän voitti Suomen puolustusvoimain mestaruuden partiohiihdossa vuonna 1951.


title: Pentti Taskinen

text: Pentti Taskinen edusti seuratasolla Imatran Hiihtäjiä, Kainuun Ärjyä, Kajaanin Ampujia ja Kiteen Ympäristön Ampumaseuraa. Hän toimi Suomen ampumahiihtojoukkueen johtajana vuoden 1965 MM-kilpailuissa sekä valmentajana Suomen puolustusvoimissa ja Itävallassa.


title: Estraditaide

text: Estradi- eli näyttämötaiteeseen kuuluvat sellaiset taiteenmuodot, jotka on tarkoitettu esitettäviksi estradilla. Näyttämönä ei välttämättä ole perinteinen esiintymislava, vaan se voi olla esimerkiksi tori tai muu avoin alue. Esimerkiksi jonglööraus, taikatemppujen tekeminen tai mimiikka voivat olla estraditaidetta.


title: Palatkaa Pariisiin!

text: Palatkaa Pariisiin! on Scandinavian Music Groupin 1. huhtikuuta 2009 julkaistu viides studioalbumi. Albumi debytoi julkaisuviikollaan Suomen virallisen albumilistan sijalla #2. Levyä oli myyty vuoden 2009 loppuun mennessä 13 193 kappaletta.


title: Palatkaa Pariisiin!

text: Albumin ensimmäisenä singlenä julkaistiin "Näin minä vihellän matkallani". Se lähetettiin radioille viikolla 9 ja digitaaliseen myyntiin se tuli viikkoa myöhemmin. Toisena singlenä julkaistiin albumin nimen sanoituksissaan sisältävä ja samannimiseen klassikkoelokuvaan viittaava kappale "Casablanca", jonka digiversiossa on mukana ennenjulkaisematon "Ambulanssi tuli ja kaikki itki" -kappale, joka tehtiin albumia varten, mutta jäi kuitenkin kokonaisuudesta pois.


title: Palatkaa Pariisiin!

text: Albumi julkaistiin tavallisissa muovikansissa, mutta myös Levykauppa Äx:n painamaan pahviseen digipackiin pakattuna rajoitettuna painoksena, jonka sai ostettua ainoastaan kyseisestä kaupasta.Kappaleiden sanat on tehnyt Terhi Kokkonen ja sävellykset Joel Melasniemi paitsi "Huutelen pimeään" c-osan Melasniemi ja Antti Lehtinen. Sovituksista vastaa SMG ja jousisovituksista Anssi Växby ja Melasniemi.


title: Palatkaa Pariisiin!

text: CD-levyn mukana on 16-sivuinen vihkonen, jossa on kuvia yhtyeen jäsenistä sekä kappaleiden sanat. Visuaalisesti miellyttävän vihkosen kuvitus on saatu kirjoista "Art Noveau Designs" ja "The Designs From Portugal", jotka on kustantanut Pepin Press. Portugali on muutenkin esillä kappaleiden sanoituksissa.


title: Pourewa

text: Pourewa on saari, joka sijaitsee Tolaganlahdessa, Cookinlahden edustalla Uudessa-Seelannissa. Se oli aiemmalta nimeltään Spöringinsaari. Tämän nimen se oli saanut James Cookilta, joka nimen antamisella halusi kunnioittaa hänen tieteelliseen tutkimusmatkaansa HMS "Endeavour" -aluksella osallistunutta suomalaista Herman Spöringiä. Nykyään saaresta käytetään jälleen sen alkuperäistä maorinkielistä nimeä.


title: Pourewa

text: Vuonna 1990 Pourewasta siirrettiin kivi Spöringin synnyinpaikalle Turkuun. Siellä se on osana muistomerkkiä, joka pystytettiin kaikkien aikojen ensimmäisenä, vuonna 1769, Uudessa-Seelannissa käyneen suomalaisen muistoksi.


title: Esko Marttinen

text: Esko Oiva Marttinen (s. 15. tammikuuta 1938 Kajaani) on entinen suomalainen ampumahiihtäjä.


title: Esko Marttinen

text: Marttinen sijoittui Innsbruckin 1964 olympialaisissa 20 kilometrin ampumahiihtokilpailussa 23:nneksi. Vuoden 1969 MM-kilpailuissa hän saavutti viestijoukkueen ankkurina pronssia. Pohjoismaitten mestaruuskilpailuissa hän saavutti 20 kilometrillä pronssia vuonna 1969.


title: Esko Marttinen

text: Esko Marttinen edusti seuratasolla Kainuun Ärjyä ja Kemijärven Urheilijoita. Hän voitti 20 kilometrillä Suomen mestaruuden vuonna 1964. Hän voitti myös useita puolustusvoimain ja rajavartiolaitoksen mestaruuksia. Hän on toiminut SVUL:n Kainuun piirin varapuheenjohtajana vuosina 1972–1973 sekä pitkään seurojensa johtotehtävissä.


title: Estradi

text:
Estradi eli näyttämö on paikka, jossa esitetään näyttämötaidetta.
Estradi voi olla perinteinen korotettu lava tai laajemmassa merkityksessä mikä tahansa taide-esitykseen käytettävä paikka.


title: Grassalkovichin palatsi

text: Grassalkovichin palatsi on barokkipalatsi Bratislavan keskustassa. Noin vuonna 1760 rakennettu Grassalkovichin palatsi toimii nykyään Slovakian presidentin asuntona. Se sijaitsee Arkkipiispan kesäpalatsin vieressä.


title: Grassalkovichin palatsi

text: Grassalkovichin palatsi on tyyliltään rokokoo-myöhäisbarokkipalatsi, joka sijaitsee ranskalaisen puutarhan keskellä. Se rakennettiin alun perin unkarilaiselle kroatialaissyntyiselle kreivi Antal Grassalkovichille. Se oli Bratislavan barokkimusiikin keskeinen paikka; Joseph Haydn kantaesitti siellä joitakin teoksiaan. Palatsissa on espanjalaistyylinen keskushalli, joka jatkuu kahteen suureen portaikkoon, joita koristavat neljää vuodenaikaa kuvastavat patsaat.


title: Jalmari Kovanen

text: Jalmari Kovanen (21. lokakuuta 1877 Laukaa – 10. tammikuuta 1936 Pihtipudas) oli suomalainen maanviljelijä ja sosialidemokraattien kansanedustaja.


title: Jalmari Kovanen

text: Kovanen syntyi Laukaassa vuonna 1877 torppari Matti Kovasen ja Maija Sofia Tärttäsen lapsena. Kovanen suoritti kansakoulun, jonka jälkeen hän elätti itsensä maanviljelijänä Pihtiputaalla. Hän oli pitkäaikainen Pihtiputaan kunnanvaltuuston puheenjohtaja. Kansanedustajana Kovanen toimi kahteen otteeseen ensin vuosina 1924–1927 ja myöhemmin vuosina 1929–1933 edustaen Vaasan läänin itäistä vaalipiiriä. Eduskuntatyössä Kovanen oli jäsenenä Kulkulaitosvaliokunnassa ja Suuressa valiokunnassa.


title: Jalmari Kovanen

text: Kovanen oli naimisissa vuodesta 1903 lähtien Hilda Maria Jauhiaisen kanssa.


title: Mauno Luukkonen

text: Mauno Luukkonen (s. 14. huhtikuuta 1934 Impilahti) on entinen suomalainen ampumahiihtäjä.


title: Mauno Luukkonen

text: Luukkonen sijoittui Grenoblen 1968 talviolympialaisten ampumahiihtokilpailuissa 20 kilometrillä 31:nneksi. Hän pääsi kisoihin sijoituttuaan olympiakatsastuksissa toiseksi. SM-kilpailuissa hän sijoittui kymmenenneksi vuonna 1967. Hän voitti 15 kilometrin maastohiihdossa ikämiesten Suomen mestaruuden vuonna 1970. Seuratasolla hän edusti Kainuun Ärjyä, Kainuun Hiihtoseuraa, Viinijärven Urheilijoita ja Riistaveden Urheilijoita.


title: Orange (teleoperaattori)

text: Orange on telekommunikaatioalan tuotemerkki, jonka omistaa France Télécom. Se oli alkuaan englantilaisen Hutchison Telecomin matkapuhelintoiminnan tuotemerkki. France Télécom osti sen vuonna 2000 Vodafonelta ja vuonna 2006 France Télécom muutti myös ISP-toimintansa Orange-merkille. Orange tarjoaa matkapuhelinpalveluita 13 Euroopan maassa, kuudessa maassa Karibialla ja 13 maassa Afrikassa ja Lähi-idässä.


title: Miguel Veloso

text: Miguel Luís Pinto Veloso (s. 11. toukokuuta 1986 Coimbra, Portugali) on portugalilainen jalkapalloilija. Hän edustaa Serie A:ssa pelaavaa Genoaa. Pelipaikaltaan Veloso on keskikenttäpelaaja.


title: Miguel Veloso

text: Veloso aloitti uransa Benfican junioreissa, jossa hänen isänsäkin nousi aikoinaan kuuluisaksi. 14-vuotiaana Veloso vaihtoi kuitenkin seuraa Sporting Lissaboniin, jonka junioreissa hän pelasi seuraavat viisi vuotta. Kaudella 2004–2005 Veloso pääsi harjoittelemaan edustusjoukkueen kanssa, mutta pääsarjapelejä ei hänelle vielä tullut.


title: Miguel Veloso

text: Hänet lainattiin Sportingista kaudeksi 2005–2006 Olivais Moscavideen, joka pelasi Portugalin toiseksi korkeimmalla sarjatasolla. Hyvin menneen kauden jälkeen Veloso palasi takaisin Sportingiin. Ensimmäisenä kautenaan Sportingin edustusjoukkueessa Velosolla oli vaikeuksia päästä joukkueen avauskokoonpanoon. Vaikeuksista huolimatta Veloso pelasi edustusjoukkueen mukana lähes koko kauden.


title: Miguel Veloso

text: Kauden aikana Veloso pääsi tekemään debyyttinsä myös Mestarien liigassa, ja pelasi vakuuttavasti ensimmäisessä ottelussaan italialaista Internazionalea vastaan. Ottelu päättyi Sportingin 1–0-kotivoittoon. Hän pysäytti muun muassa vierasjoukkueen paidassa pelanneen Luis Figon, jonka kotiinpaluusta oli puhuttu ennen ottelua. Kaudella 2007–2008 Veloso pelasi pääosin keskikentän pohjalla yhdessä João Moutinhon kanssa.


title: Miguel Veloso

text: 30. heinäkuuta 2010 hän siirtyi italialaisseura Genoaan. Osana kauppaa Alberto Zapater matkasi Sportingiin.


title: Miguel Veloso

text: 14. elokuuta 2007 Veloso sai kutsun ensimmäistä kertaa Portugalin maajoukkueeseen vuoden 2008 EM-kilpailuiden karsintaotteluun Armeniaa vastaan. Ensimmäisen maaottelunsa hän pelasi 13. lokakuuta 2007 Azerbaidžania vastaan.


title: Miguel Veloso

text: Vuoden 2008 EM-kilpailuiden lopputurnauksessa Veloso pelasi yhdessä ottelussa Sveitsiä vastaan. Hänet valittiin myös vuoden 2010 MM-kilpailuihin, jotka pelattiin Etelä-Afrikassa. Portugali eteni kilpailuissa neljännesvälieriin, jossa se kohtasi tappiollisesti Espanjan.


title: Miguel Veloso

text: Sporting CP


title: Miguel Veloso

text: Dynamo Kiova


title: Miguel Veloso

text: Portugalin maajoukkue


title: Arto Sutinen

text: Arto Juhani Sutinen (s. 10. maaliskuuta 1954 Suonenjoki) on entinen suomalainen ampumahiihtäjä.


title: Arto Sutinen

text: Sutinen saavutti nuorten MM-kilpailujen viestissä pronssia vuonna 1975. Lake Placidin 1980 olympialaisissa hän sijoittui 10 kilometrin kilpailussa 24:nneksi. Seurojensa Suonenjoen Vasaman ja Iisveden Kirin riveissä hän saavutti viestissä kuusi SM-mitalia. SM-kisojen henkilökohtaisilla matkoilla hän sijoittui parhaimmillaan neljänneksi. Hänen veljensä Juha ja Ari Sutinen ovat myös saavuttaneet SM-mitaleja ampumahiihtoviestissä.


title: Aldata Solution

text: Aldata Solution Oyj on vuonna 2003 perustettu suomalainen yhtiö, joka kehittää pääasiassa vähittäis- ja tukkukaupan sekä logistiikan ohjelmistoja, eli informaatioteknologiaa kaupan koko arvoketjulle. Yhtiön pääkonttori sijaitsee Vantaalla.


title: Aldata Solution

text: Yhtiön osake oli noteerattu Helsingin pörssissä.


title: Aldata Solution

text: Solteq osti maaliskuussa 2012 Aldata Solution Finlandin koko osakekannan. Aldata työllisti silloin 74 henkilöä ja kauppahinta oli noin 8,3 miljoonaa euroa. Kaupan myötä Solteq aloitti Aldata-konsernin tuotteiden (myymäläohjelmistot kuten kaupan kassatoiminnot ja taustatoiminnot kuten tavaraliikenne) jälleenmyynnin Suomessa ja maan lähialueilla. Aldatan myymäläjärjestelmiä oli käytössä sekä päivittäistavarakaupoissa sekä erikoistavarakaupoissa.


title: Toivo Mäkikyrö

text: Toivo Johannes Mäkikyrö (s. 29. tammikuuta 1957 Pello) on entinen suomalainen ampumahiihtäjä.


title: Toivo Mäkikyrö

text: Mäkikyrö sijoittui Sarajevon 1984 olympialaisissa 10 kilometrin kilpailussa 12:nneksi ja viestissä seitsemänneksi. Hän edusti Suomea viisissä MM-kilpailuissa vuosina 1983–1989. Hän sijoittui viestissä viidenneksi vuonna 1983 ja 11:nneksi vuonna 1989. Henkilökohtaisilla matkoilla hänen paras sijoituksensa oli 17. sija 10 kilometrillä Anterselvassa 1983. Pohjoismaiden mestaruuskilpailuissa hän saavutti hopeaa 10 kilometrillä vuosina 1983 ja 1985 sekä kolme viestimitalia. Maailmancupissa hän sijoittui vuonna 1981 Anterselvan osakilpailun 20 kilometrillä toiseksi.


title: Toivo Mäkikyrö

text: Toivo Mäkikyrö edusti seuratasolla Pellon Pontta. Hän voitti Suomen mestaruuden 10 kilometrillä vuonna 1983, 20 kilometrillä vuonna 1989 sekä viestissä vuosina 1983–1986 ja 1988–1989.


title: Keijo Tiitola

text: Keijo Antero Tiitola (s. 22. syyskuuta 1964 Pälkäne) on entinen suomalainen ampumahiihtäjä.


title: Keijo Tiitola

text: Tiitola sijoittui Sarajevon 1984 olympialaisissa 20 kilometrin kilpailussa 18:nneksi ja viestissä seitsemänneksi. MM-kilpailuissa hän sijoittui nuorten sarjassa neljänneksi vuonna 1983. Maailmancupissa hän sijoittui vuonna 1983 Holmenkollenin osakilpailussa yhdeksänneksi.


title: Keijo Tiitola

text: Keijo Tiitola edusti seuratasolla Pälkäneen Lukkoa, Kangasalan Kisaa ja Ahveniston Ampumahiihtäjiä. Viimeksi mainitun seuran riveissä hän saavutti viestissä SM-hopeaa vuosina 1983 ja 1985 sekä SM-pronssia vuonna 1987. Näihin SM-mitalijoukkueisiin kuului myös hänen isoveljensä Esko Tiitola.


title: Rubén Blades

text: Rubén Blades Bellido de Luna (s. 16. heinäkuuta 1948 Panamá, Panama) on panamalainen Grammy-palkittu salsamuusikko, säveltäjä, juristi, Emmy-palkittu näyttelijä ja poliitikko. Blades on Panaman menestyneimpiä laulajia.


title: Rubén Blades

text: Blades on uudistanut salsamusiikkia modernisoimalla kappaleiden sovituksia korvaamalla perinteiset torvisektiot ja perkussiot syntetisaattoreilla ja rummuilla. Bladesin sanoitukset ilmentävät laajaa lukeneisuutta ja ovat poliittisesti kantaa ottavia. Ennen oman yhtyeensä perustamista Rubén Blades esiintyi muun muassa Ray Barretton ja Willie Colónin yhtyeissä. Vuonna 1982 perustettu "Seis del Solar "-yhtye (myöhemmin "Sons del Solar") yhdistää musiikissaan latinalais-, rock- sekä reggae- ja muuta karibialaista musiikkia. Blades on levyttänyt sekä espanjaksi että englanniksi.


title: Rubén Blades

text: Blades on näytellyt muun muassa televisiosarjassa "Gideon's Grossing" ja minisarjassa "The Josephine Baker Story" (1991). Lisäksi hän on näytellyt useissa elokuvissa, kuten "Mieletön keikka" (1989), "Autiomaan vangit" (1996), "Pahan oma" (1997), "Kaikki kauniit hevoset" (2000), "Kuvittelen kaiken, Argentiina" (2003) ja "Once Upon a Time in Mexico" (2003). Vuonna 1998 Blades jakoi Marc Anthonyn kanssa pääosan Paul Simonin Broadway-musikaalissa "The Capeman".


title: Rubén Blades

text: Bladesilla on juristin tutkinto Panaman ja Harvardin yliopistoista. Hän on toiminut kotimaansa politiikassa. Perustettuaan Panamaan uuden puolueen Movimiento Papa Egorón hän asettui ehdolle vuoden 1994 presidentinvaaleissa, joissa hän sai 17 prosenttia äänistä ja jäi kolmanneksi. Panaman presidentti Martín Torrijos nimitti Bladesin syyskuussa 2004 Panaman matkailuministeriksi.


title: Rubén Blades

text: Bladesin isä on juuriltaan brittiläinen muusikko Rubén Blades Bosques, kuubalaissyntyinen äiti on pianisti ja näyttelijä Anoland Bellido de Luna. Blades avioitui vuonna 1986 näyttelijä Lisa Lebenzonin kanssa, mutta he ovat sittemmin eronneet.


title: Arto Jääskeläinen

text: Arto Juhani Jääskeläinen (s. 9. lokakuuta 1960 Orimattila) on entinen suomalainen ampumahiihtäjä.


title: Arto Jääskeläinen

text: Jääskeläinen edusti Suomea kaksien talviolympialaisten ampumahiihtokilpailuissa. Sarajevossa 1984 hän sijoittui 20 kilometrillä 16:nneksi ja viestissä seitsemänneksi. Calgaryssa 1988 samojen lajien sijoitukset olivat 58:s ja 12:s. MM-kilpailuissa hän sijoittui Minskissä 1982 viestissä seitsemänneksi ja 10 kilometrillä 38:nneksi, Ruhpoldingissa 1985 hän oli viestissä seitsemäs ja Oslossa 1986 hän sijoittui viestissä neljänneksi sekä 20 kilometrillä 21:nneksi. Pohjoismaitten mestaruuden hän voitti 20 kilometrillä vuonna 1982.


title: Arto Jääskeläinen

text: "Artsi" Jääskeläinen edusti seuratasolla Orimattilan Jymyä. Hän voitti Suomen mestaruuden 10 kilometrillä vuonna 1982.


title: Pertti Korppoo

text: Pertti Paavo Korppoo (s. 18. huhtikuuta 1937 Orivesi – 9. heinäkuuta 2009 Ruovesi) oli suomalainen sahateollisuuden palveluksessa toiminut henkilö. Hän oli koulutukseltaan sahateknikko ja toimi sukunsa omistaman Pohjan Saha Oy:n toimitusjohtajana vuosina 1969–1982.


title: Pertti Korppoo

text: Pohjan Saha Oy:n perusti Ruoveden Jäminkipohjaan talousneuvos Paavo Edward Korppoo (k. 1974). Hän toimi kuolemaansa asti Pohjan Saha Oy:n hallituksen puheenjohtajana. Pertti Korppoon veljistä Eero (s. 1941) toimi sahayhtiön teknisenä johtajana ja Jorma (s. 1945) markkinointijohtajana.